Addoldai Cymru > Cyngor i Gynulleidfaoedd a Pherchnogion Capeli > Cwestiynau Cyffredin\nMae’n ofyniad cyfreithiol ar Lywodraeth Cymru, dan Ddeddf Cynllunio (Adeiladau Rhestredig ac Ardaloedd Cadwraeth) 1990, i lunio rhestrau o adeiladau o werth pensaernïol neu hanesyddol arbennig. Defnyddir y rhestrau i helpu awdurdodau cynllunio wneud eu penderfyniadau lle bo buddiannau’r dreftadaeth adeiledig wedi’u nodi’n glir. Er nad yw rhestru adeilad yn golygu na ellir ei newid yn y dyfodol, mae’n gosod ar awdurdodau cynllunio lleol y gofyniad i ‘ystyried yn arbennig pa mor ddymunol yw cadw’r adeilad neu ei leoliad neu unrhyw nodweddion o ddiddordeb pensaernïol neu hanesyddol arbennig sy’n perthyn iddo’.\nMae 6,426 o gapeli yng Nghymru, 867 ohonynt yn rhestredig. Dyna oddeutu 2.9% o gyfanswm yr adeiladau rhestredig yng Nghymru. Maent yn amrywio’n fawr o ran math ac oedran, o gapeli gwledig syml i enghreifftiau trefol mawreddog.\nMae capeli rhestredig wedi’u rhestru’n dri chategori yn ôl eu pwysigrwydd cymharol. Rhoddir yr un lefel o warchodaeth i bob categori.\nGradd I “Adeiladau o ddiddordeb eithriadol”\nYng Nghymru, dim ond 5 capel rhestredig sydd yn y radd hon, gan cynnwys Capel Peniel Tremadog.\nGradd II* “Adeiladau o ddiddordeb mwy nag arbennig”\nYng Nghymru, mae 74 capel rhestredig yn y radd hon, e.e. Capel Bethania Maesteg\nGradd II “Adeiladau o ddiddordeb arbennig”\nYng Nghymru, mae 788 capel rhestredig yn y radd hon.\nPam rhestru adeiladau?\nRhestrir adeiladau am fod Llywodraeth Cymru o’r farn eu bod o ddiddordeb pensaernïol neu hanesyddol arbennig, ac felly bod angen cydnabyddiaeth statudol i’w pwysigrwydd.\nYn y bôn, mae rhestru adeiladau unigol yn rhoi gwarchodaeth arbennig iddynt mewn cyfraith gynllunio, sef yn fwyaf diweddar Deddf Cynllunio (Adeiladau Rhestredig ac Ardaloedd Cadwraeth) 1990, gyda chymorth canllawiau yng Nghylchlythyron y Swyddfa Gymreig 61/96 a 1/98.\nBydd hyn yn eu diogelu a’u cadw fel rhan o’n treftadaeth er budd y cenedlaethau a ddaw. Nid yw’n golygu na all adeiladau rhestredig newid wrth iddynt ymateb i anghenion a defnyddiau’r oes. Nid amcan rhestru yw rhewi adeilad yn ei unfan. Mae angen cadw rhai adeileddau rhestredig arbennig ‘fel y’u cafwyd’, ond yn sylfaen i’r ddeddfwriaeth gynllunio mae’r gred mai’r ffordd orau i warchod buddiannau hirdymor adeilad hanesyddol yw ei gadw mewn defnydd: er mai’r defnydd y’i cynlluniwyd ar ei gyfer yw’r defnydd gorau yn aml. Mae rhestru’n ymdrech i sicrhau os oes unrhyw newidiadau’n angenrheidiol eu bod yn parchu ac yn cadw’r nodweddion a’r priodoleddau hynny sy’n peri bod yr adeilad yn un arbennig.\nCaiff pob adeilad a ystyrir i’w restru ei farnu yn ôl set o safonau cenedlaethol a amlinellir yng Nghylchlythyron 61/96 a 1/98. Gellir eu gweld yma: cadw.wales.gov.uk.\nBeth mae rhestru’n ei olygu?\nMae rhestru’n golygu pan gaiff adeilad ei gynnwys ar Gofrestr Adeiladau Rhestredig, bod angen gwneud cais am ‘Ganiatâd Adeilad Rhestredig’ gan yr Awdurdod Cynllunio Lleol cyn gwneud unrhyw waith a fyddai’n effeithio ar gymeriad yr adeilad.\nGall hyd yn oed waith cymharol fach, fel peintio, effeithio ar gymeriad adeilad rhestredig ac felly’r peth doeth fyddai cysylltu â’r Awdurdod Cynllunio Lleol cyn dechrau ar waith o’r fath os oes unrhyw amheuaeth. Rhestrir y pwyntiau cyswllt yn yr adran ar ddiwedd y nodyn cyngor hwn.\nDan Adran 9 Deddf Cynllunio (Adeiladau Rhestredig ac Ardaloedd Cadwraeth) 1990, mae’n drosedd dymchwel adeilad rhestredig, na newid neu ehangu adeilad o’r fath mewn modd a fyddai’n effeithio ar ei gymeriad, heb ganiatâd, a gall y cosbau am hyn fod yn drwm.\nY gosb gyfredol am euogfarn mewn llys ynadon yw dirwy o hyd at £20,000 neu garchar am hyd at 6 mis (neu’r ddau), tra gall Llys y Goron roi dirwy anghyfyngedig neu ddedfryd carchar o hyd at ddwy flynedd (neu’r ddau) o gael troseddwr yn euog. Wrth benderfynu swm unrhyw ddirwy, rhaid i’r llys ynadon neu Lys y Goron ystyried unrhyw fantais ariannol a ddeilliodd neu a allai ddeillio o’r drosedd.\nYdy fy adeilad i’n rhestredig?\nBydd gan eich Awdurdod Cynllunio Lleol gofnod o’r holl adeiladau rhestredig; fel arall gellir eu gweld ar Borth Cymru Hanesyddol .\nI ganfod a yw adeilad wedi’i restru gallwch gysylltu â Swyddog Cadwraeth Adeiladau Hanesyddol yr Awdurdod a fydd yn gallu rhoi’r wybodaeth berthnasol ichi yn ogystal â chopïau o’r rhestrau.\nDefnyddir y rhestrau i helpu awdurdodau cynllunio i wneud penderfyniadau lle bo buddiannau’r amgylchedd hanesyddol wedi’u nodi’n glir. Er mai Cadw sy’n gyfrifol am asesu adeiladau i’w rhestru, yr Awdurdod Cynllunio Lleol sy’n bennaf gyfrifol am wneud penderfyniadau mewn perthynas â gwaith ar adeiladau rhestredig.\nFaint o’m hadeilad sydd wedi’i restru?\nMae’r cyfan o’r adeilad wedi’i restru, gan gynnwys y tu mewn a’r tu allan i gyd ac unrhyw beth ar dir yr adeilad.\nMae’n gamsyniad cyffredin mai dim ond tu allan adeilad sydd wedi’i restru; mae gosodiadau mewnol wedi’u cynnwys yn y rhestru hefyd.\nMae adeilad rhestredig fel y’i disgrifir gan Ddeddf Cynllunio (Adeiladau Rhestredig ac Ardaloedd Cadwraeth) 1990 yn cynnwys ‘unrhyw wrthrych neu adeiladwaith sydd ynghlwm â’r adeilad ac unrhyw wrthrych neu adeiladwaith o fewn cwrtil yr adeilad sydd, er nad ynghlwm â’r adeilad ei hun, yn ffurfio rhan o’r tir ac wedi gwneud hynny ers cyn 1 Gorffennaf 1948.’\nEr bod y rhestru’n berthnasol i’r adeilad cyfan, unig fwriad y disgrifiad yn y rhestr yw adnabod yr eiddo, ac os nad yw un o nodweddion yr adeilad wedi’i chrybwyll yn nisgrifiad y rhestr, nid yw hynny’n golygu nad yw wedi’i rhestru.\nGweler cyhoeddiad gan Cadw am wybodaeth bellach – Beth yw Rhestru?\nBeth yw fy nghyfrifoldebau i?\nMae gan berchnogion adeiladau rhestredig gyfrifoldebau am eu cynnal a’u cadw; cyfrifoldebau a ddisgrifir dan Ddeddf Cynllunio (Adeiladau Rhestredig ac Ardaloedd Cadwraeth) 1990.\nMae’r rhan fwyaf o berchnogion a deiliaid yn cydnabod bod adeiladau rhestredig yn rhan o’n treftadaeth ac yn falch o gynnal eu heiddo. Lle’r ymddengys i’r Awdurdod Cynllunio Lleol nad yw’r adeilad yn cael ei gynnal yn iawn, gall gyflwyno hysbysiad (Hysbysiad Atgyweirio Adeilad/Gwaith Brys) i’r perchennog yn gofyn am i’r gwaith angenrheidiol gael ei wneud o fewn amser penodol.\nGall adeiladau rhestredig sydd wedi’u hesgeuluso’n fwriadol gan eu perchnogion gael eu prynu’n orfodol yn y pen draw gan y cyngor heb dalu ond yr iawndal lleiaf. Os nad oes neb yn byw yn yr adeilad, gall yr Awdurdod wneud y gwaith i ddiogelu’r adeilad ei hun ac wedyn adennill y costau oddi wrth y perchennog. Mae Llywodraeth Cymru a’r Awdurdod ill dau’n ystyried mai camau i’w cymryd pan fydd popeth arall wedi methu yw’r rhain, a’r gobaith yw y gellir cael deialog adeiladol fel mai prin y bydd angen gweithredu yn y fath fodd.\nA ellir dad-restru adeilad?\nMae Llywodraeth Cymru’n barod i adolygu rhestriadau yng ngolau tystiolaeth newydd.\nDoes dim trefn apêl ffurfiol, ond dylai perchnogion neu eraill sy’n credu y dylid ailystyried rhestriad anfon y dystiolaeth at Cadw, ynghyd â ffotograffau o’r adeilad a chynllun o’r lleoliad. Rhaid i’r dystiolaeth fod ynglŷn â’r diddordeb hanesyddol neu bensaernïol arbennig a briodolwyd i’r adeilad yn unig.\nSut mae cael caniatâd adeilad rhestredig a/neu gynllunio?\nBydd ffurflenni cais ar gael ar gais o Adran Gynllunio eich Awdurdod Lleol, neu gellir eu lawrlwytho o’u gwefan.\nRhestr o Awdurdodau Lleol\nFel rheol bydd angen Caniatâd Adeilad Rhestredig yn ogystal â Chaniatâd Cynllunio, ond ni chodir tâl am Ganiatâd Adeilad Rhestredig.\nRhaid i ymgeiswyr am Ganiatâd Adeilad Rhestredig allu cyfiawnhau eu cynigion. Bydd angen dangos pam y mae eisiau neu y mae angen gwaith a fyddai’n effeithio ar gymeriad adeilad rhestredig, a chynnwys hyn fel datganiad cyfiawnhau ysgrifenedig yn eu cais. Dylent roi gwybodaeth lawn i’r Awdurdod, fel y gall hwnnw asesu effaith debygol y cynigion ar ddiddordeb hanesyddol neu bensaernïol arbennig yr adeilad, ac ar ei leoliad.\nAdeiladau crefyddol heb eu rhestru\nDyma yw mwyafrif (?%) y math hwn o adeilad, ac ar wahân i’w pwysigrwydd i’r rhai sy’n eu defnyddio, maent yn nodweddion cyfarwydd yn y dirwedd yn aml. Bydd rhai Awdurdodau Cynllunio Lleol yn cadw rhestrau o ‘adeiladau lleol pwysig’ a all gynnwys nifer o adeiladau crefyddol sydd heb eu rhestru. Mae gan eraill agwedd bolisi sy’n rhoi pwysigrwydd ar gadw cymeriad adeiladau o’r fath wrth ystyried cynigion datblygu. Wrth drafod gyda’r Awdurdod Cynllunio Lleol cyn gwneud cais dylai’r materion cynllunio perthnasol i’w hystyried ddod i’r amlwg.\nNid oes angen caniatâd fel arfer ar gyfer gwaith cynnal neu atgyweirio ar yr amod fod y defnyddiau, y manylwaith a’r effaith orffenedig yn cydweddu’n union â’r gwaith gwreiddiol.\nGydag adeiladau rhestredig dylid bob amser roi’r pwyslais ar drwsio yn hytrach nag amnewid. Lle nad yw’n ymarferol trwsio eitem, dylid gosod eitem arall debyg yn ei lle gan ddefnyddio dulliau a thechnegau traddodiadol, ond dylai hyn fod yn ddewis olaf ac efallai y bydd angen Caniatâd Adeilad Rhestredig.\nMae angen Caniatâd Adeilad Rhestredig ar gyfer gwaith dymchwel.\nEr ei bod yn nod gan bolisi’r Llywodraeth i sicrhau y cedwir adeiladau hanesyddol, yn achlysurol iawn fe geir achosion lle na ellir osgoi dymchwel. Mae rheoliadau adeiladau rhestredig yn sicrhau y creffir yn llawn ar unrhyw gynigion i ddymchwel cyn dod i unrhyw benderfyniad. Mae sawl adeilad hollol arbennig na ellid byth ystyried rhoi caniatâd i’w dymchwel. Dylai dymchwel unrhyw adeilad Gradd I neu Radd II* fod yn beth cwbl eithriadol a dylai fod angen y cyfiawnhad cryfaf posibl.\nMae angen Caniatâd Adeilad Rhestredig ar gyfer unrhyw waith sy’n effeithio ar gymeriad adeilad rhestredig.\nEgwyddor gyffredinol yw y dylid ceisio sicrhau bod modd dadwneud addasiadau fel y gellir adfer adeilad i’w ffurf wreiddiol ar ddyddiad yn y dyfodol os bydd angen. Rhaid i ymgeiswyr am Ganiatâd Adeilad Rhestredig allu cyfiawnhau eu cynigion. Bydd angen iddynt ddangos pam y mae eisiau neu y mae angen gwaith a fyddai’n effeithio ar gymeriad adeilad rhestredig. Mae enghreifftiau o waith y byddai angen caniatâd adeilad rhestredig ar eu cyfer yn nodweddiadol yn cynnwys dymchwel; estyniadau; addasiadau i doeau; ffenestri a drysau; addasiadau mewnol; peintio waliau a oedd heb eu peintio gynt; a dymchwel simneiau a waliau terfyn.\nGweler cyhoeddiad gan Cadw am wybodaeth bellach – Caniatâd Adeilad Rhestredig\nOes angen Caniatâd Adeilad Rhestredig ar eglwysi neu gapeli?\nMae adeiladau eglwysig yn dod o dan reolaeth cynllunio, ond mae llawer o adeiladau eglwysig sy’n cael eu defnyddio i ddibenion eglwysig ar hyn o bryd, a chanddynt system fonitro gymeradwy, wedi’u heithrio o’r rheolau adeiladau rhestredig.\nNid yw’r eithriad eglwysig yn berthnasol i dai gweinidogion yr efengyl. Cyd-destun yr eithriad yw’r ymgymeriad fod adeiladau eglwys hanesyddol yn destun system reoli ar wahân sy’n rhoi ystyriaeth i’w pwysigrwydd hanesyddol a phensaernïol. Mae “Ecclesiastic Exemption: What it is and how it works” (Medi 1994)” yn rhoi gwybodaeth lawn am hyn.\nAc eithrio i’r graddau y mae’r Ysgrifennydd Gwladol yn darparu fel arall drwy Orchymyn dan 60(5) a 75(7) Deddf Cynllunio (Adeiladau Rhestredig ac Ardaloedd Cadwraeth) 1990.\nNid oes raid i adeiladau rhestredig sydd ym mherchnogaeth chwe enwad ‘eithriedig’ ddilyn proses y Caniatâd Adeilad Rhestredig seciwlar. Yn lle hynny, mae Cadw wedi cytuno gyda phob enwad y cânt gymeradwyo addasiadau i addoldai rhestredig yn unol â mesurau rheoli a bennir gan yr enwad hwnnw. Y sail ar gyfer yr eithrio a fwynheir gan bob un o’r enwadau cymeradwy hyn yng Nghymru yw bod gan bob un ohonynt brosesau mewnol sy’n darparu mesur o graffu ar weithiau arfaethedig sydd o leiaf gystal â’r mesurau rheoli seciwlar cyfatebol a weithredir drwy’r awdurdodau cynllunio lleol. Eithrio eglwysig yw’r term am hyn, a dyma’r enwadau ‘eithriedig’ yng Nghymru:\nMae enwadau eraill (yn cynnwys y Methodistiaid Calfinaidd/Presbyteriaid, Undodiaid, Annibynwyr (a Chapeli’r Bedyddwyr lle nad yw’r naill na’r llall o Undebau’r Bedyddwyr yn ymddiriedolwr) yn dod dan reolaeth lawn ar faterion cynllunio ac adeiladau rhestredig.\nUnwaith y bydd capel rhestredig wedi’i ddatgan yn ffurfiol yn gapel gwag, neu wedi’i droi at ddefnydd arall, bydd rheolaeth adeilad rhestredig llawn yn weithredol.\nCeir manylion eithrio a’r mesurau rheoli a weithredir gan y gwahanol enwadau yng ‘Ngorchymyn Esemptiad Eglwysig (Adeiladau Rhestredig ac Ardaloedd Cadwraeth) 1994’ a ‘The Ecclesiastical Exemption – What it is and How it Works’. Adolygwyd trefniadau eithrio eglwysig yng Nghymru yn 2004 ac mae angen gwneud newidiadau i’r Gorchymyn cyfredol i adlewyrchu newidiadau sydd eisoes wedi’u cyflwyno yn Lloegr ac y bydd Cadw – yn amodol ar ddymuniadau Llywodraeth newydd yng Nghymru – yn bwriadu bwrw ymlaen i ymgynghori arnynt ddiwedd y flwyddyn.\nSut mae gwneud cais am Ganiatâd Adeilad Rhestredig?\nDylid gwneud ceisiadau ar ffurflen a ddarperir gan yr awdurdod lleol. Rhaid cyfiawnhau’r angen am y gwaith. Dylai cais wedi’i ffurfio’n gywir ddangos pam y mae eisiau neu y mae angen gwaith a fyddai’n effeithio ar gymeriad adeilad rhestredig. Rhaid iddo roi gwybodaeth lawn i’r Awdurdod Cynllunio Lleol, i’w alluogi i asesu effaith debygol y cynigion ar yr adeilad a’i leoliad. Does dim darpariaeth ar gyfer rhoi caniatâd amlinellol. Lle mae ansicrwydd ynglŷn â’r angen am ganiatâd, byddai’n ddoeth cysylltu â’r Awdurdod Cynllunio Lleol cyn paratoi cynlluniau manwl er mwyn osgoi costau diangen. At hynny, fe allai fod yn briodol cyflogi neu ymgynghori â phensaer neu syrfëwr â phrofiad o waith cadwraeth. Bydd Sefydliad Brenhinol Penseiri Prydain (RIBA) neu Sefydliad Brenhinol y Syrfewyr Siartredig (RICS) yn gallu darparu rhestri o benseiri neu syrfewyr addas.\nBeth am TAW?\nMae TAW yn daladwy ar waith atgyweirio ar unrhyw adeilad, boed restredig ai peidio. Ond mae Cynllun Addoldai Rhestredig y Llywodraeth yn rhoi grantiau tuag at TAW sy’n daladwy ar waith atgyweirio ac addasu ar addoldai rhestredig– insert link\nBeth yw rôl Cadw a’ch Awdurdod Cynllunio Lleol?\nCadw yw gwasanaeth amgylchedd hanesyddol Llywodraeth Cymru, ac mewn rhai achosion lle bydd Awdurdod Cynllunio Lleol yn bwriadu rhoi caniatâd adeilad rhestredig, rhaid iddo hysbysu Cadw am y cais cyn gwneud hynny. Mae gan Cadw gyfnod statudol o 28 diwrnod wedi derbyn y cais i benderfynu a ydyw am gyfeirio’r cais yn ôl i’r awdurdod cynllunio i’w benderfynu, ynteu a ydyw am hysbysu bod angen mwy o amser i ystyried a ddylai’r cais gael ei ‘alw i mewn’ os yw’n codi materion eithriadol o arwyddocaol neu ddadleuol.\nMae gan rai Awdurdodau Cynllunio Lleol ‘bwerau dirprwyedig’, sy’n galluogi iddynt benderfynu ar y rhan fwyaf o geisiadau adeiladau rhestredig eu hunain.\nMynediad i’r anabl?\nBwriad y Ddeddf Gwahaniaethu ar sail Anabledd yw y dylai pobl anabl allu defnyddio adeiladau hanesyddol yn yr un modd â phawb arall. Mae ymchwil gan y Comisiwn Hawliau Anabledd yn awgrymu y gellir gwneud y rhan fwyaf o newidiadau heb fawr o gost nac anghyfleustra. Gall llawer o newidiadau gael eu gwneud heb gostio dim o gwbl os cânt eu hymgorffori yn y cylch cynnal a chadw. Er enghraifft, ni fydd newid y cynllun lliwiau i helpu pobl â nam ar eu golwg yn costio dim os gwneir y newid fel rhan o’r cylch ailbeintio adeiladau.\nYn ymarferol, mae sicrhau mynediad i bawb yn golygu y dylai perchnogion anelu at addasu adeiladau i ganiatáu i bobl anabl wneud y canlynol —\nDefnyddio’r un ffyrdd â phawb arall\nYn ddelfrydol, ni ddylai rhywun anabl orfod mynd i mewn drwy fynedfa wahanol, er enghraifft yng nghefn yr adeilad, a dylai fod yn bosib i bob ymwelydd symud o gwmpas o fewn rhannau cyhoeddus yr adeilad.\nDefnyddio’r adeilad yn annibynnol\nNi ddylai rhywun anabl orfod gofyn am help i gael mynediad i adeilad neu fynd o le i le ynddo, er y dylid rhoi help os gofynnir amdano, wrth gwrs.\nDefnyddio’r cyfleusterau a gynigir yn yr adeilad yr un fath â phawb arall\nNi ddylai rhywun anabl gael ei rwystro rhag defnyddio cyfleuster am fod darparwr y gwasanaeth yn credu y byddai’n peri anghyfleustra i eraill neu’n tybio’n anghywir y byddai hynny’n creu risg diogelwch.\nGall y gofyniad cyfreithiol i gadw cymeriad adeilad hanesyddol olygu y bydd achlysuron prin lle na ellir cyflawni pob un o’r amcanion hyn. Er enghraifft, byddai’r camau a fyddai’n angenrheidiol i ganiatáu mynediad llawn i bob rhan o adfeilion castell canoloesol mor niweidiol i gymeriad yr adeilad nes difetha mwynhad ymweld â’r adeilad i bawb.\nGweler cyhoeddiad gan Cadw am wybodaeth bellach – Goresgyn y Rhwystrau\nAwdurdodau Lleol a Chynllunio


Didyniadau ar gyfer unigolion nad ydynt yn Ddibynnol a Thaliadau Tai yn ôl Disgresiwn - Cyngor Bwrdeistref Sirol Pen-y-bont ar Ogwr\nDidyniadau ar gyfer unigolion nad ydynt yn Ddibynnol a Thaliadau Tai yn ôl Disgresiwn – Dalen Wybodaeth\nBeth yw unigolyn nad yw’n Ddibynnol?\nOedolyn sy’n byw ar yr aelwyd ar sail anffurfiol yw unigolyn nad yw’n ddibynnol. Gan amlaf bydd yr oedolyn hwn yn fab, yn ferch, yn berthynas neu’n ffrind.\nSut mae bod â pherson nad yw’n ddibynnol yn effeithio ar gais am Daliad Tai yn ôl Disgresiwn?\nGan amlaf, bydd disgwyl i unrhyw unigolyn nad yw’n ddibynnol sy’n byw yn y cartref gyfrannu at gostau’r aelwyd, felly bydd y cyngor yn cynnwys naill ai'r swm a dderbynnir gan yr unigolyn nad yw’n ddibynnol, neu swm a fyddai’n ‘rhesymol’ i'r unigolyn nad yw’n ddibynnol ei gyfrannu, yn rhan o incwm yr ymgeisydd.\nPan gyfrifir treuliau’r aelwyd, bydd unrhyw gostau ychwanegol o ganlyniad i’r unigolyn nad yw’n ddibynnol sy'n byw ar yr aelwyd yn cael eu cynnwys. Bydd y cyngor yn disgwyl i dreuliau’r aelwyd fod yn uwch oherwydd bod person ychwanegol yn byw yno.\nfaint y mae disgwyl i’r unigolyn nad yw’n ddibynnol ei gyfrannu?\nYn y mwyafrif o achosion, mae’n rhesymol i’r unigolyn nad yw’n ddibynnol wneud cyfraniad teg at yr aelwyd. Ar y ffurflen gais am Daliadau Tai yn ôl Disgresiwn, bydd y cyngor yn gofyn faint y mae’r unigolyn nad yw’n ddibynnol yn ei dalu ac, os yw hwn yn swm rhesymol, dyma’r swm a ychwanegir at incwm yr ymgeisydd.\nOs yw’r cyngor o’r farn bod y cyfraniad yn afresymol o isel, bydd yn defnyddio swm y mae’n ei ystyried fel bod yn fwy rhesymol ac ychwanegu hwn at incwm yr ymgeisydd. Mae’r swm a gymerir i ystyriaeth o dan yr amgylchiadau hyn yn dibynnu ar enillion neu fudd-daliadau’r unigolyn nad yw’n ddibynnol - dyna pam y gofynnir am fanylion incwm yr unigolyn nad yw’n ddibynnol ar y ffurflen gais am Daliadau Tai yn ôl Disgresiwn. Mae’r symiau a ddefnyddir yn yr asesiad yr un faint â’r didyniad ar gyfer unigolyn nad yw’n ddibynnol a ddefnyddir ar gyfer asesiadau Budd-dal Tai. Os yw’r cyngor yn defnyddio’r dull hwn, bydd yn rhoi gwybod i’r ymgeisydd er mwyn iddo/iddi allu gofyn i’w unigolyn nad yw’n ddibynnol gyfrannu’r swm hwn.\nCeir rhywfaint o amgylchiadau eithriadol pryd na fyddai’r cyngor yn disgwyl i’r unigolyn nad yw’n ddibynnol wneud cyfraniad. Er enghraifft, os yw’r ymgeisydd yn derbyn lwfansau anabledd penodol neu os nad yw'r unigolyn nad yw’n ddibynnol yn derbyn incwm.


Prifysgol Aberystwyth -\tYmchwil, Busnes ac Arloesi\t: Gwybodaeth am Ddiogelu Data\nGwybodaeth am Ddiogelu Data ar gyfer YB&A\nMae YB&A yn darparu gwasanaethau i gefnogi gweithgarwch ymchwil a menter y Brifysgol drwy: geisiadau grant i gyllidwyr allanol, cysylltu â phartneriaid busnes a chyllidwyr i sicrhau ein bod yn bodloni'r gofynion deddfwriaethol sy'n gysylltiedig â gwaith ymchwil a menter. Mae hyn yn golygu darparu cefnogaeth i oddeutu 380 o academyddion ymchwil gweithredol. Rydym yn cysylltu â chydweithwyr academaidd allanol a'u Swyddfeydd Ymchwil / Menter mewn sefydliadau eraill ledled y DU ac yn rhyngwladol; rydym hefyd yn cysylltu â chyllidwyr ymchwil (er enghraifft, y Cynghorau Ymchwil (UKRI), Swyddfa Cyllid Ewropeaidd Cymru (WEFO), cyllidwyr ymchwil elusennol, Adrannau'r Llywodraeth a chyllidwyr rhyngwladol) a phartneriaid busnes y DU a rhyngwladol.\nDaw'r data a broseswyd gan YB&A o'r ffynonellau canlynol:\nYn uniongyrchol gan academyddion drwy e-bost, e.e. bydd manylion y grant y gwneir cais amdano yn cynnwys manylion yr ymgeisydd megis enw'r Prif a'r Cyd-Ymchwilwyr, manylion cyswllt, ymrwymiad amser, graddfa gyflog a pwynt spinol a CV\nArchebu ar ddigwyddiadau a drefnir gan YB&A (ee cyrsiau hyfforddi) trwy gyfrwng e-bost at drbi@aber.ac.uk\nGwybodaeth drwy'r rhestr wirio moeseg ar-lein\nData a ymgymerwyd â PURE gan staff academaidd unigol sy'n ymwneud â chyhoeddiadau a gweithgareddau ymchwil, a thimau rheoli uwch mewn perthynas ag asesu allbwn.\nData a gofnodwyd mewn adroddiadau a gynhyrchir gan PURE, neu a gynhyrchwyd ar wahân gan dimau rheoli uwch mewn adrannau, mewn perthynas ag asesu allbwn.\nAdroddiad data AD wedi'i gynhyrchu gan ABW i nodi aelodau staff ymchwil gweithredol newydd yn y Brifysgol\nFfurflenni cais i gael mynediad at ffrydiau ariannu mewnol a reolir gan YB&A, (e.e. Gwobr Syr David Hughes Parry, Cronfa Ymchwil y Brifysgol, Cronfa Gynadledda, Cronfa Gooding, Cymynrodd RD Roberts, sy'n cael ei e-bostio at aelod priodol y staff YB&A neu drbi@aber.ac. uk.\nFfurflenni Mynegi Diddordeb Mewnol a grëwyd i gasglu gwybodaeth am alwad grant penodol neu Ddyfais a'i e-bostio at aelod priodol o staff YB&A neu drbi@aber.ac.uk\nCafwyd cysylltiadau trydydd parti gan: ddigwyddiadau rhwydweithio, sioeau masnach, arddangosfeydd, cynadleddau, sefydliadau allanol e.e. Cynghorwyr Arloesi LlC ac Uned Horizon 2020, KTN, Konfer, IN-PART, cydweithwyr academaidd ac ati.\nFfurflenni cais myfyrwyr ar gyfer astudiaethau Ôl-radd (PhDs a MPhils / MRes), sy'n cynnwys ffurflenni cyfleoedd cyfartal\nMae ffurflenni cynnig Prosiect KESS yn cynnwys manylion prifysgolion a chyd-oruchwyliwr academaidd ynghyd â manylion y cwmni a ffurflenni cyfle cyfartal cwmnïau\nSlipiau cyflog a chontractau cyflogaeth gan Adnoddau Dynol ar gyfer academyddion a ariennir yn gyfatebol os bydd archwiliadau\nFel arfer bydd yr wybodaeth a gasglwn a'r broses ar gyfer dibenion cais am grant (cronfeydd mewnol ac allanol), contractau a phrosesau adolygu moesegol fel arfer yn cynnwys:\nManylion cyswllt gan gynnwys yr Adran, rhif ffôn gwaith a chyfeiriad e-bost\nCofnod o Reolwr Llinell / Cyfarwyddwr Ymchwil\nDisgrifiad o brofiad ymchwil\nNifer o flynyddoedd ers dyfarniad PhD\nNifer yr oriau i'w gweithio ar grant\nGraddfa gyflog a phwynt sbinol\nGweithgaredd ymchwil arfaethedig, gan gynnwys cynlluniau teithio\nYn ychwanegol ar gyfer digwyddiadau: gofynion Dietegol a DGA.\nYn ychwanegol at y data uchod, bydd gwybodaeth a gasglwyd ar gyfer cofnodi Eiddo Deallusol ac ymgynghoriaeth hefyd yn cynnwys:\nStaff PA / enw'r dyfeisiwr, cyfeiriad cartref a chod post, sy'n ofynnol ar gyfer aseiniad patent a phwrpasau cofrestru ED.\nDisgrifiad o'r ddyfais, y cais technolegol a'r llwybr masnacheiddio.\nMae'r wybodaeth rydym yn ei chasglu a'i brosesu gan Drydydd Parti at ddibenion datblygu busnes yn cynnwys:\nEnw a chyfeiriad sefydliad trydydd parti, Sector y Diwydiant, Math o Ddiwydiant (e.e. SME, Sefydliad Ymchwil, Cyrff Anllywodraethol, AU, Elusen, Cyhoeddus, Preifat ac ati)\nEnw cyswllt, e-bost, ffôn a rôl Person (au) yn y sefydliad.\nMae dogfennau eiddo deallusol yn cynnwys enw Dyfeisiwr Trydydd Parti, cyfeiriad cartref a chod post, sy'n ofynnol ar gyfer aseiniad patent a phwrpasau cofrestru ED.\nMae'r wybodaeth rydym yn ei chasglu a'i phrosesu mewn perthynas â monitro a pharatoi ymchwil ar gyfer cyflwyno FfRhY yn cynnwys:\nEnw defnyddiwr PA\nGwybodaeth am gontract, gan gynnwys gradd\nAmcangyfrifon asesu ansawdd ar gyfer allbynnau ymchwil\nManylion cyswllt ar gyfer pleidiau allanol (enw, e-bost, ffôn a rôl) ar gyfer cadarnhau hawliadau effaith.\nMae'r wybodaeth rydym yn ei chasglu a'i phrosesu mewn perthynas â gweithrediad KESS2 yn cynnwys:\nManylion y myfyriwr:\nCyfeiriad e-bost a rhifau ffôn\nStatws cyflogaeth wrth gofrestru, manylion addysg a phrofiad gyrfa,\nGwybodaeth am gyfleoedd cyfartal e.e. rhyw, anableddau, cyflyrau iechyd sy'n cyfyngu gwaith, gallu yn yr iaith Gymraeg, ethnigrwydd, manylion mudol\nEnw goruchwyliwr y cwmni\nManylion trosiant cwmnïau\nGwybodaeth am gyfleoedd cyfartal i oruchwyliwr y cwmni (gweler uchod am fanylion)\nManylion cytundebol cyflogaeth\nSut rydym yn defnyddio'r wybodaeth\nBydd data a casglwyd ar gyfer ceisiadau grant(mewnol ac allanol) yn cael ei adolygu a’i arsylwi gan aelodau o staff YB&A; (Swyddogion Datblygu Ymchwil/Ewropeaidd ac fel bo’n briodol Swyddog Moeseg ac Uniondeb, Swyddogion Effaith, Mynediad Agored a Data Ymchwil. Bydd y gwybodaeth yn cael ei rannu gyda Swyddogion Cyllid Ymchwil (Adran Gyllid) a’i adborthi i’r Prif Ymchwilydd ac efallai Cyfarwyddwr Ymchwil ac/neu Bennaeth Adran/Athrofa\nCynhelir data ceisiadau am grant ar system e-bost y Brifysgol a hefyd ei storio ar gyriant a rennir YB&A sydd yn gyfyngedig i staff YB&A.\nBydd data a gesglir ar gyfer cystadlaethau mewnol yn cael ei rannu gyda phanel adolygu a fydd naill ai'n Weithrediaeth y Pwyllgor Ymchwil neu yn banel o academyddion uwch (fel arfer wedi'i gadeirio gan DIG-Y) a luniwyd yn benodol at y diben (e.e. Panel Rheoli Galw NERC).\nBydd data sy'n cael ei gasglu ar gyfer adolygiad moesegol yn cael ei adolygu gan y Panel Moeseg Ymchwil PA priodol neu fe'i cyflwynir i banel allanol, megis Moeseg Ymchwil y GIG\nDefnyddir data o Adnoddau Dynol ar aelodau staff ymchwil gweithredol newydd fel bod y Swyddog Datblygu Ymchwil priodol yn gallu cysylltu a gofyn am gyfarfod i amlinellu natur y gwasanaethau sydd ar gael gan RBI\nBydd data o Drydydd Partïon yn cael ei storio ar gronfeydd data Rheoli Cysylltiadau Cwsmeriaid AU (CRM) Aberconnections ac INTEUM (mae’r mewngofnodi / cyfrinair wedi'u diogelu ac ar gael gan staff YB&A)\nMae data gan Drydydd Parti sydd wedi tanysgrifio i dderbyn yr E-Fwletin chwarterol yn cael eu storio ar y gyriant a rennir YB&A sy’n gyfyngedig i staff YB&A.\nBydd data a gesglir ar gyfer dogfennau Eiddo Deallusol (yn fewnol ac yn allanol) yn cael ei adolygu gan aelodau o staff yn YB&A (tîm Datblygu Busnes). Bydd y wybodaeth hefyd yn cael ei rannu gyda thrydydd partïon allanol megis Atwrneiod Patentau PA, Cynghorwyr ac Ymgynghorwyr Cyfreithiol PA e.e.. Ymchwil Marchnad. Mae'r holl bartïon allanol hyn wedi eu contractio i ddarparu gwasanaethau i PA.\nBydd manylion dyfeiswyr ar batentau a chaniatâd yn cael eu cofnodi a'u cyhoeddi gan Swyddfeydd Patent DU a Rhyngwladol.\nMae'r holl ddata personol a gasglwyd fel rhan o waith monitro ymchwil / paratoi REF, gwybodaeth am raddfa bar, yn cael ei storio o fewn system wybodaeth ymchwil gyfredol PA, PURE. Mae'r system hon yn cael ei storio ar weinyddion mewnol ac ar gael i staff PA yn unig. Mae cofnodion personol ar gael yn unig i’r unigolyn, gweinyddwyr y gronfa ddata a rheolwyr uwch sydd gyda’r caniatâd angenrheidiol\nCyflwynir enw, adran a enwau defnyddwyr PA ynghyd â data asesu allbwn o fewn adroddiadau monitro ymchwil ac fe’i hanfonir drwy e-bost gan dimau rheoli uwch mewn adrannau, at flwch bost cyfyngedig YB&A. Yna caiff hyn ei storio yriant a rennir YB&A sy’n gyfyngedig i staff YB&A. Mae'r adroddiadau hyn yn sail i'r drafodaeth ar barodrwydd FfRhY gyda thimau rheoli uwch mewn adrannau o fewn cyfarfodydd monitro ymchwil dan gadeiryddiaeth y Cyfarwyddwr Rhagoriaeth ac Effaith Ymchwil, gydag aelodau o'r Tîm FfRhY a Monitro Ymchwil yn bresennol.\nCynhelir manylion cyswllt ar gyfer partïon allanol ar gyfer cadarnhau hawliadau effaith yn PURE ac ar gael yn unig i’r unigolyn a greodd y cofnod, gweinyddwyr y gronfa ddata, a rheolwyr uwch sydd gyda’r caniatâd angenrheidiol.\nMae holl wybodaeth bapur KESS2 yn cael ei storio mewn ffeiliau o fewn cypyrddau cloi yn swyddfa YB&A sydd ar gael i aelodau staff KESS2 yn unig\nMae holl ddata electronig KESS2 yn cael ei fewnbynnu i lyfrau gwaith a chronfeydd data sy'n cael eu storio ar y gyriant a rennir YB&A, sydd ar gael i aelodau staff YB&A yn unig.\nAil Ddadansoddiad o'r Data\nCofnodir data ar weithgaredd ymgeisio am grantiau a chyfarfodydd gydag aelodau staff ymchwil gweithredol newydd ar gronfa ddata fewnol ar y gyriant a rennir YB&A PA er mwyn monitro’r gefnogaeth a roddwyd gan Swyddogion Datblygu Ymchwil / Ewrop i academyddion. Mae hyn yn helpu i benderfynu ar lefel a natur y gefnogaeth sy'n ofynnol gan yr Adran ac mae'n caniatáu adrodd yn flynyddol ar weithgaredd SDY/E.\nDerbynnir enwau, mewngofnodi AU a data gradd trwy HR, gyda chyfrinair diogel, ac fe'i storir ar y gyriant a rennir YB&A, sydd ar gael i aelodau staff YB&A yn unig am amser cyfyngedig. Mae'r wybodaeth hon wedi'i chyfuno â gwybodaeth eraill am gontract, a rhyw, er mwyn galluogi asesiadau effaith cydraddoldeb ar debygolrwydd o gyflwyno i’r FfRhY. Mae'r adroddiadau canlyniadol, sy'n darparu ystadegau lefel uchel yn unig, yn cael eu storio eto ar y gyriant a rennir, YB&A.\nCrëir adroddiadau gweithgarwch ymchwil ar gyfer staff Gweithredol ar gais, gan ddefnyddio manylion gweithgarwch ymchwil gan PURE gan gynnwys gweithgaredd grant. Rhennir yr adroddiadau hyn trwy e-bost gyda'r DIG Ymchwil fe'i storir ar y gyriant a rennir YB&A, sydd ar gael i aelodau staff YB&A yn unig.\nPa mor hir y cedwir y Data?\nCedwir data cais am grant am gyfnod amhenodol.\nPatentau a chaniatad - am oes y patent (20 mlynedd) gan fod hwn yn ofyniad cyfreithiol.\nMae holl ddata KESS2 yn cael ei storio yn unol â chyfnod cadw cofnodion y Rheoliadau Cyllido\nData paratoi Monitro Ymchwil / REF\nStorir manylion personol staff yn PURE am gyfnod amhenodol. O fis Mai 2018, nid yw'n glir pa wybodaeth y bydd angen cyflwyno i’r FfRhY, hyd yn oed ar gyfer staff y gorffennol.\nMae manylion cyswllt ar gyfer partïon allanol sy'n cadarnhau hawliadau effaith yn cael eu storio yn PURE am gyfnod amhenodol. O fis Mai 2018, nid yw'n glir pa wybodaeth y bydd angen cyflwyno i’r FfRhY a phryd.\nMae adroddiadau asesu ansawdd allbwn yn cael eu storio nes bydd y canlyniadau ymarfer corff FfRhY yn cael eu rhyddhau (Rhagfyr 2021 ar hyn o bryd).\nRhennir manylion am aelod ymchwil gweithredol o staff PA (enw, manylion cyswllt, cyflog, oriau i ymrwymo i grant, CV) gyda phartneriaid allanol (ee Prifysgol arall neu bartner cydweithredol) fel y bo'n briodol er mwyn iddynt fod yn wedi'i gynnwys fel Cyd-Ymchwilydd ar brosiect a arweinir gan Sefydliad arall. Yn gyffredinol, caiff yr wybodaeth hon ei rhannu trwy e-bost.\nCyflwynir ceisiadau grant ymchwil i gyllidwyr allanol, naill ai'n uniongyrchol gan y Prif Ymchwilydd neu drwy un o'r porthladdoedd allanol (yn yr achos hwnnw gwneir y cyflwyniad terfynol gan Swyddog Cyllid Ymchwil, Adran Gyllid).\nO bryd i'w gilydd mae'n bosibl y bydd gofyn i YB&A wneud cais ar ran Prif Ymchwilydd neu'r Brifysgol a gall hyn fod trwy e-bost neu ffurflen ar-lein.\nBydd data a gesglir ar gyfer dogfennau Eiddo Deallusol hefyd yn cael eu rhannu gyda phartïon trydydd allanol megis Atwrneiod Patentau PA, Cynghorwyr Cyfreithiol PA ac Ymgynghorwyr eraill e.e. Ymchwil Marchnad. Ym mhob achos, mae'r holl bartïon allanol hyn o dan contract i ddarparu gwasanaethau i PA.\nBydd manylion dyfeiswyr ar batentau a chaniatâd yn cael eu cofnodi a'u cyhoeddi gan y DU a Swyddfeydd Patent Rhyngwladol.\nMae'r data a gesglir at ddibenion cyflwyno REF yn cael ei rannu'n electronig trwy PURE i'r system gyflwyno REF.\nRhennir Asesiadau Effaith Cydraddoldeb cyn cyflwyno'r FfRhY gyda'r Tîm FfRhY fel y gofynnir amdano.\nRhennir enwau awduron a mewngofnodion PA trwy PURE trwy amrywiol API i gronfeydd data ymholiadau i nodi ymchwil staff sydd ar gael yn gyhoeddus. Sefydlir chwiliadau o'r fath gan aelodau staff unigol yn bersonol.\nOs bydd cais gan gorff cymeradwyo rheoliadol (e.e. Awdurdod Ymchwil Iechyd) neu lle mae toriad moesegol wedi digwydd, efallai y bydd gofyn i'r YB&A rannu manylion a ffeiliau astudio i'r corff cymeradwyo.\nRhennir data KESS2 gyda'r corff cyllido os gofynnir amdano ar gyfer archwiliadau, mae hyn yn cynnwys WEFO (Swyddfa Cyllid Ewropeaidd Cymru) ac weithiau EFAT (Tîm Archwilio Cyllid Ewropeaidd) i ddangos cymhwyster ee Myfyrwyr sy'n gymwys i dderbyn y Cyllid.\nGellir rhannu manylion cyswllt myfyrwyr KESS2 gyda gwerthuswyr allanol er mwyn iddynt gysylltu â'r myfyrwyr i'w cynorthwyo gyda gwerthusiadau canol tymor a therfynol o’r gweithrediad KESS2.\nSail gyfreithiol ar gyfer casglu'r data yma\nAr gyfer ceisiadau am grant (mewnol ac allanol) a phrosesau moeseg ymchwil, y diben cyfreithiol yw buddiannau dilys y rheolwr data a pherfformiad contract.\nMae angen data a gesglir ar gyfer dogfennau Eiddo Deallusol: ar gyfer perfformio contract; cydymffurfio â rhwymedigaeth gyfreithiol; a phrosesu ar gyfer cyflawni tasg gyhoeddus.\nAr gyfer paratoi a chyflwyno FfRhY, y diben cyfreithiol yw buddiannau dilys y rheolwr data a pherfformiad contract.\nMae angen data ar gyfer KESS2 fel rhan o delerau'r rheoliadau Ariannu (perfformiad contract).\nHawliau a dewisiadau & Manylion cyswllt\nAm ragor o wybodaeth am Hawliau a Dewisiadau, ewch at: https://www.aber.ac.uk/en/infocompliance/policies/dp/data-subject-rights/\nE-Fwletin - bydd gan deiliad y data opsiwn i ddad-danysgrifio ar unrhyw adeg o’r e-byst.\nGallwch e-bostio ni drwy drbi@aber.ac.uk neu cysylltwch â Swyddog Diogelu Data y Brifysgol drwy infocompliance@aber.ac.uk


Cyflenwyr a Ffatri Cyfres Arddull Stondin - Gwneuthurwyr Cyfres Arddull Stondin Tsieina\nStondin Codi Tâl Di-wifr amlwg 10W - Stondin Codi Tâl Di-wifr Gorau\nMae gan y stand codi tâl di-wifr 10W / 15w hwn o LANTAISI y fantais ddefnyddiol o ganiatáu ichi barhau i ddefnyddio'ch ffôn wrth iddo godi tâl.\nMae lled y crud yn sefydlog, ond yn ddigon llydan i gartrefu unrhyw ffôn clyfar. Mae hefyd yn weddol isel, gan ei gwneud yr un mor hawdd gosod eich ffôn i lawr yn llorweddol ag y mae'n sefyll yn unionsyth.\nMae'r doc ei hun yn gadarn iawn, diolch i ôl troed hael, er nad yw'r ddyfais ei hun yn rhy fawr. Mae ganddo ddyluniad plastig du matte syml ond swyddogaethol iawn.\nMae LED bach gwyn yn gadael i chi wybod bod y gwefrydd yn gweithredu'n gywir, ond yn ddymunol mae wedi'i guddio allan o'r ffordd ar waelod y doc.\nWedi'i ardystio ar gyfer Apple a Samsung Fast Charge, gallai'r gwefrydd Lantaisi fod ychydig yn fwy prysur na rhai, ond mewn gwirionedd na, a gallwch fod yn sicr y bydd yn cyflawni'r cyflymderau codi tâl gorau posibl, ac nid oes addasydd â gwifrau yn y blwch.\nCyfres Arddull Stondin SW09\nMae SW09 yn gwefrydd cyflym diwifr math stand fertigol a ddefnyddir i wefru ffôn symudol. Ymddangosiad deunydd ABS llawn, pwysau ysgafn iawn. Gallwch wefru'r ffôn yn llorweddol neu'n fertigol a gwylio fideos ar yr un pryd, sy'n gyfleus iawn i'w defnyddio bob dydd. Dyluniad ergonomig unigryw 70 ongl, ongl weledol gyffyrddus wrth ei ddefnyddio i wylio'r teledu.\nCyfres Arddull Stondin SW08\nMae SW08 yn gwefrydd cyflym di-wifr math stand fertigol a ddefnyddir i wefru ffôn symudol. Mae'n gydnaws â'r holl ddyfeisiau sydd wedi'u galluogi gan Qi, i wefru'r ffôn yn llorweddol neu'n fertigol. Arwyneb lledr ac achos aloi alwminiwm a ddyluniwyd yn cain, wedi'u gosod ar y bwrdd, plygiwch y cebl pŵer i mewn a gwefru'r ffôn ar unwaith, un gartref, un yn y swyddfa.


Gwaith myfyriwr Bangor i ymddangos yng Ngwyl BEAM | Newyddion a Digwyddiadau | Prifysgol Bangor\nMae Ed Wright, 30, sydd newydd gwblhau PhD yn yr Ysgol Cerddoriaeth wedi creu gosodiad o’r enw Hopscotch fydd yn cael ei arddangos yng ngwyl BEAM (Brunel Electronic and Analogue Music) rhwng 24 - 26 Mehefin 2011.\nAstudiodd Ed, sydd yn wreiddiol o Buckinghamshire, ac sydd erbyn hyn yn byw ym Mhenmaenmawr, BA, MA ac yna PhD mewn cyfansoddiad electroacwstig ac offerynnol ym Mangor.\nChwarae HopscotchDyfeisiodd Hopscotch am ei fod eisiau datblygu’r syniad o chwarae cerddoriaeth electroacwstig yn fyrfyfyr mewn ffordd syml, gan roi’r cyfrifoldeb am y perfformiad i’r gwrandäwr a gan sicrhau fod pob perfformiad yn unigryw.\nMeddai Ed, “Mae Hopscotch yn seiliedig ar y syniad o symud er mwyn creu sain. Mae’n defnyddio gwe gamera i ddilyn symudiadau. Mae’r llawr wedi ei rannu’n sawl parth a pan mae rhywbeth yn symud o fewn y parth mae’n sbarduno’r sain.\n“Mae yna 14 parth ac felly 14 sŵn gwahanol. Y dechnoleg tu ôl y gwaith ydy’r rhaglennu cyfrifiadurol a’r sain rwyf wedi dod a’i gilydd ac mae’r cyhoedd yn rhydd i gerdded, dawnsio neu gropian drwyddo!\n“Beth sy’n gwneud yr arddangosfa’n ddiddorol ydy’r ffyrdd gwahanol y mae pobl yn ei ddefnyddio. Dyma pryd mae’n dod i’r amlwg fod rhai synau’n gweithio’n dda ag eraill a bod rhai parthau’n fwy tebygol o gael eu sbarduno’n gydamserol nag eraill.\n“Mae rhai pobl yn feddylgar ac yn ofalus ac yn ceisio gwrando ar un sŵn ar y tro lle mae rhai eraill yn rhedeg mewn cylchoedd er mwyn creu gymaint o sŵn a phosib. Y gamp ydy adeiladu hyn i mewn i’r gwaith fel bod y ddau opsiwn yn bosib.”\nMae Ed yn un o ddim ond tri i dderbyn bwrsariaeth i arddangos ei waith yn yr ŵyl. Meddai, “Mae’n anrhydedd ei dderbyn, yn enwedig o ystyried y bobl eraill sy’n rhan o’r ŵyl. Rwy’n teimlo’n hynod o falch… ac ychydig yn ofnus!”\nMae Ed yn sicr fod ei gyfnod ym Mangor wedi helpu a’i waith. Ychwanegodd, “Y peth gorau am y cwrs PhD oedd cael yr amser a’r lle i arbrofi a datblygu syniadau ar raddfa fawr. Mae hyn yn rhywbeth sy’n anodd ei wneud os ydy rhywun yn gweithio yn y sector fasnachol neu yn dilyn rhywbeth fel hobi.\n“Fyswn i ddim wedi gallu cyflawni llawer o fy ngwaith petawn i ddim wedi astudio’r cwrs ym Mangor, ac wedi ei orffen mae’n dda gweld fod cymaint o bethau diddorol tebyg i wneud yn y ‘byd go iawn.’”\nAm fwy o wybodaeth, ewch i www.beamfestival.com neu i wefan Ed Wright: www.virtual440.com\nGwyliwch Hopscotch yn cael ei chwarae - http://youtu.be/aZsW3D-4O3E


Google Translate - 10 mlynedd yn ddiweddarach. Gwasanaethau Iaith Busnes\nHafan » Newyddion » Cyffredinol » Newyddion iaith » Google Translate - 12 mlynedd yn ddiweddarach\nLansiwyd Google Translate ar 28 Ebrill 2006, sy'n golygu ei fod newydd ddathlu ei ben-blwydd yn 12 oed. Dyma rai ffeithiau cyflym am y dadleuol ap:\n• Dechreuodd gyda dwy yn unig, ond mae'r gwasanaeth bellach yn cynnwys 103 o ieithoedd, gan gynnwys rhai nad ydych efallai wedi clywed amdanynt, er enghraifft: Cebuano, un o brif ieithoedd Ynysoedd y Philipinau; Kannada, a siaredir yn Ne India; a Sesotho, prif iaith Lesotho a hefyd iaith swyddogol yn Ne Affrica.\n• Y cyfuniadau iaith mwyaf poblogaidd yw Saesneg o ac i mewn i Sbaeneg, Arabeg, Portiwgaleg, Rwseg ac Indonesia.\n• Mae dros 500 miliwn o bobl yn defnyddio Google Translate; y wlad sy'n brolio fwyaf o ddefnyddwyr yw Brasil.\n• Mae mwy na 100 biliwn o eiriau'n cael eu cyfieithu gan ddefnyddio Google Translate bob dydd - mae hynny oddeutu 13.5 gair ar gyfer pob unigolyn ar y blaned ... bob dydd!\n• Mae'n dibynnu ar gymuned ar-lein i ychwanegu, adolygu a gwella cyfieithiadau, gyda dros 3.5 miliwn o unigolion wedi cyfrannu.\nMae llawer o gwmnïau mewn ymgais eiddgar i ymgysylltu â'u cwsmeriaid rhyngwladol wedi cyfieithu eu sloganau a'u deunyddiau marchnata nad ydynt, yn anffodus, wedi cael yr un cyseiniant â'r fersiwn Saesneg wreiddiol. Ac mewn rhai achosion, gall y canlyniadau ymylu o fod ychydig yn chwithig i fod yn drychinebus llwyr\nNi ellir gwadu bod gan Google Translate le ym myd cyfieithu; mewn gwirionedd mae wedi camu ymlaen yn y degawd ers ei sefydlu. Serch hynny, bydd unrhyw weithiwr proffesiynol yn ein diwydiant yn cnoi eich clust am yr holl ddiffygion o ddefnyddio cyfieithu peiriant yn lle person go iawn. Mae yna erthyglau a blogiau di-ri yn rhybuddio am Google Translate yn 'methu' (gallwch ddarllen un o'n blogiau ein hunain yma, a ysgrifennwyd gan aelod o'r tîm yn Business Language Services), sy'n dangos yn syml, os ydych chi'n ystyried cyfieithu rhywbeth, ei fod bob amser yn talu i ddefnyddio cwmni ag enw da. Rydych chi'n gwybod yr ymadrodd: 'Rydych chi'n talu cnau daear, rydych chi'n cael mwncïod'.


Canolfan Newyddion - Gwyddoniaeth mewn Iechyd yn Fyw\nGwyddoniaeth mewn Iechyd yn Fyw\nDangoswyd i’r disgyblion sut mae monitro arwyddion bywyd y claf a chawsant ddysgu am roi anaestheteg ar gyfer llawfeddygaeth\nBeth sy’n gallu rhwystro celloedd canser rhag ymledu? Sut mae harneisio’r system imiwnedd i drin clefydau? A all ein genynnau ein gwneud yn dueddol o gael anhwylderau seiciatrig? Cafodd disgyblion safon uwch o Gymru benbaladr ac o siroedd y ffin y cyfle i ddod o hyd i’r atebion i’r cwestiynau hyn a llawer mwy yn nigwyddiad blynyddol Gwyddoniaeth mewn Iechyd y Brifysgol. Ymgasglodd rhagor na 500 o bobl ifanc a 45 o athrawon o 36 ysgol ar gampws Parc y Mynydd Bychan ar gyfer Gwyddoniaeth mewn Iechyd yn Fyw, sy’n rhan o gyfraniad Prifysgol Caerdydd i Wythnos Genedlaethol Gwyddoniaeth a Pheirianneg. Bwriad yr achlysur, sy’n mynd ers 18 mlynedd bellach, yw rhoi mewnwelediad i’r disgyblion o’r wyddoniaeth y tu ôl i feddygaeth, a dangos iddynt yn y fan a’r lle y dewis o opsiynau gyrfa sydd ar gael iddynt mewn gofal iechyd a meysydd biofeddygaeth a gwyddoniaeth. Gwneir ymdrechion sylweddol i sicrhau bod y disgyblion sydd wedi cofrestru ar gynllun ehangu mynediad y Brifysgol ’Camu i fyny i’r Brifysgol’ yn gallu mynychu. Llawfeddyg sy’n dysgu wrthi’n tynnu asgwrn y forddwyd\nCafodd y myfyrwyr flas ar deithiau o amgylch y labordai, mannau arddangos rhyngweithiol, comedi gwyddoniaeth a chyfres o sgyrsiau ar amryw o bynciau poblogaidd mewn meddygaeth. Gwelsant hefyd berfformiad Theatr Gwyddoniaeth yn arddangos gwyddorau meddygol a chlinigol ar waith. Roedd yr ystod o dechnoleg flaengar a ddangosid yn cynnwys camerâu delweddu sy’n dangos prosesau cemegol mewn celloedd byw a meddalwedd modelu chwyldroadol sy’n cynorthwyo gyda chynllunio cyffuriau.\nDyweddodd Nicholas Alford, Pennaeth Bioleg yn Ysgol Gyfun St Cyres ym Mhenarth: "Roedd cynnwrf a chyffro cyffredinol y myfyrwyr a gweld eu syniadau am yrfaoedd y dyfodol yn cael eu hay yn un o rannau gorau'r digwyddiad."\nTrefnir Gwyddoniaeth mewn Iechyd yn Fyw gan bwyllgor Dealltwriaeth y Cyhoedd o Wyddoniaeth mewn Iechyd (PUSH) y Brifysgol. Dywedodd Dr James Matthews, o’r Ysgol Feddygaeth a chyd-gadeirydd PUSH: "Hyd y gwyddom ni, does dim digwyddiad tebyg yn y DU y gellir ei gymharu o ran cwmpas a maint. Mae Prifysgol Caerdydd hefyd â hawl i'r unig yn y Deyrnas Unedig o bosibl, sef Dr Dean Burnett!\n"Mae Gwyddoniaeth Mewn Iechyd yn Fyw hefyd erbyn hyn wedi ei gysylltu â chyfres o weithgareddau cydlynedig yn yr Ysgol Feddygaeth, gan gynnwys Darlithoedd Cyhoeddus Gwyddoniaeth mewn Iechyd a rhaglen profiad gwaith newydd y gwyddorau biofeddygol, sy’n anelu at ysbrydoli a hysbysu myfyrwyr ysgolion uwchradd ar hyd a lled Cymru sy’n chwilio am gyfleoedd gyrfa mewn meddygaeth a gwyddoniaeth fiofeddygol. "Mae’r sylwadau cadarnhaol gan fyfyrwyr ac athrawon yn y digwyddiad yn dangos ein bod wedi mynd ffordd sylweddol i gwrdd â’r nodau hynny ac mae’n adlewyrchu ymdrechion enfawr gan nifer fawr o unigolion sydd wedi’u symbylu." Cafodd y myfyrwyr weld celloedd asgwrn o dan ficrosgop i gael mewnwelediad ar osteoporosis\nYchwanegodd yr Athro Anthony Campbell, Ysgol Fferylliaeth a Gwyddoniaeth Fferyllol Cymru a chyd-gadeirydd PUSH: "Ein nod yw cyffroi pobl ifanc ynghylch y wyddoniaeth ym Mhrifysgol Caerdydd sy’n cael effaith wirioneddol ar ymchwil feddygol ac arfer clinigol.\n"Bwriad yr achlysur yw gadael i ddisgyblion ddarganfod sut mae amrywiaeth anhygoel o wyddoniaeth sylfaenol, a ddatblygwyd yma yng Nghaerdydd, wedi arwain at ddarganfyddiadau am y mecanweithiau sy’n achosi afiechydon, a sut mae’r rhain yn cael eu defnyddio i ddod o hyd i ffyrdd newydd i’w rhwystro, neu i ddatblygu triniaethau newydd." Dywedodd yr Athro Paul Morgan, Deon yr Ysgol Feddygaeth: "Mae’r Ysgol yn gweithio’n galed i gynyddu’r nifer o ddisgyblion ysgol yng Nghymru sy’n ymgeisio ac yn ennill lle yn yr Ysgol.\n"Ar hyn o bryd, mae llai nag 20% o’n myfyrwyr yn dod o Gymru a hoffwn yn fawr weld y gyfran hon yn codi’n sylweddol.\n"Gobeithio y bydd digwyddiadau fel Gwyddoniaeth Mewn Iechyd 2012 yn helpu i annog myfyrwyr ifanc dawnus o Gymru i ystyried gwneud cais am astudio Meddygaeth neu broffesiynau eraill sydd a wnelont ag iechyd, a mynd yn feddygon, nyrsys a staff iechyd eraill sy’n hanfodol i ofynion gofal iechyd Cymru yn y dyfodol."\nMae Gwyddoniaeth mewn Iechyd yn Fyw yn cynnwys 150 o aelodau o’r staff ar bob lefel, o ôl-raddedigion i Athrawon, sy’n cynrychioli Ysgolion Meddygaeth, Fferylliaeth, Gofal Iechyd, Deintyddiaeth ac Optometreg. Dolenni cysylltiedig\nYsgol Fferylliaeth a Gwyddorau Fferyllol Cymru Yr Ysgol Astudiaethau Gofal Iechyd\nDealltwriaeth y Cyhoedd o Wyddoniaeth mewn Iechyd


Astudiaeth Achos 8 | North Wales Young Carers\nAstudiaeth Achos 8\nHafan Astudiaeth Achos Astudiaeth Achos 8\nMae gan fam Tanya hanes hir o broblemau iechyd meddwl a ddangosir trwy feddyliau hunanladdol, hwyliau isel, cyflwr meddwl negyddol ac anallu i gynnal perthnasoedd parhaol. Ni wnaed unrhyw ddiagnosis iechyd meddwl ffurfiol erioed. Mae’n hysbys bod mam Tanya wedi profi trawma a thrais domestig yn y gorffennol trwy ei chysylltiadau â gofal cymdeithasol am nifer o flynyddoedd. Yn dilyn pryderon ynghylch iechyd meddwl gwael mam, penderfynodd gofal cymdeithasol atgyfeirio Tanya at Gofalwyr Ifanc Swydd Gaer (CYC) gan fod mam wedi cael cefnogaeth gweithiwr cymorth teulu o Asedau Craidd yn ogystal â chymorth teulu a ddarperir trwy CAMHS.\nMae Tanya yn fenyw 14 oed sy’n byw yn ardal Caer ac yn mynychu ysgol uwchradd leol. Yn academaidd mae hi’n gwneud yn dda ac yn agored barod i ymgysylltu â gwasanaethau. Mae’n byw gyda’i mam sengl, sy’n gweithio mewn ysgol gynradd leol. Mae Tanya yn adnabod ei thad ond nid oes ganddi farn gadarnhaol amdano.\nO ganlyniad i Tanya greu cyfrif ffug ar Facebook yn nodi ei hoedran yn 18 oed a’i bod yn gweithio ym Matalan, dilynwyd hi gan ddyn hŷn. Darganfu ei mam y proffil Facebook hwn a’i riportio i’r heddlu. Arweiniodd hyn at gynnwys gofal cymdeithasol a oedd yn ymwybodol o broblemau iechyd emosiynol / meddyliol mam a sut roedd hyn yn effeithio ar Tanya.\nRoedd perthynas Tanya â’i mam yn anodd, gyda mam yn nodi nad oedd am fod yn yr un ystafell â’i merch. Roeddent yn dadlau’n aml gyda mam yn gofyn nad oedd Tanya yn dod ag unrhyw un o’i ffrindiau adref oherwydd nad oedd hi am iddyn nhw ei gweld pan oedd mewn meddwl negyddol. O ganlyniad anaml y byddai Tanya yn cymdeithasu y tu allan i gartref y teulu ac o ganlyniad roedd hi’n arddangos arwyddion o sgiliau perthynas wael gyda’i chyfoedion yn yr ysgol ac yn ystod taith breswyl PGL. Dechreuodd Tanya boeni a daeth yn bryderus ynglŷn â gadael ei mam ar ei phen ei hun oherwydd meddyliau hunan-niweidio a hunanladdol mam. Cyfaddefodd hefyd iddi geisio hunan-niweidio a welwyd gan ychydig o grafu nad oedd, yn ôl CAMHS, yn gadael marciau gweladwy.\nBellach mae gan Tanya fynediad i weithgareddau grŵp bob pythefnos a gynhelir yn ei hardal leol gan gynnwys cludo tacsi yn ôl ac ymlaen i’r sesiynau. Yma mae hi’n gallu cymysgu â phobl ifanc eraill ei hoedran ei hun o bob rhan o Gaer y tu allan i’r ysgol arferol. Mae Tanya hefyd yn cymryd rhan mewn gweithgareddau strwythuredig fel crefftau, coginio a phrosiectau celf sy’n hybu ei chyfathrebu, ei hunan-barch a’i sgiliau rhyngbersonol.\nYn ychwanegol at y gweithgareddau rheolaidd a nodwyd, mae Tanya hefyd wedi cymryd rhan mewn noson o Bara-Gemau Olympaidd a drefnwyd gan hyfforddwyr proffesiynol o Goleg Chwaraeon Greenbank lle cyfarfu ac ymwneud â gwahanol fathau o chwaraeon gyda phobl ag anabledd corfforol. Mynychodd ddigwyddiad unwaith ac am byth mewn atyniad lleol o’r enw Paradise Island Crazy Golf ac, ychydig cyn i’r Pasg Tanya fynd ar noson allan yn bowlio deg.\nYm mhob sesiwn mae nifer o wirfoddolwyr a staff gan gynnwys ei gweithiwr achos CYC wrth law y gall Tanya fynd ati i siarad ag ef am unrhyw beth y mae’n cael anhawster ag ef.\nYn ddiweddar, mae Tanya wedi codi pryderon i’w Gweithiwr Achos ynghylch dechrau hunan-niweidio eto. Ymgynghorodd gweithiwr achos Tanya â’i mam i drafod amryw opsiynau cymorth ar gyfer ei merch ac o ganlyniad, cysylltwyd trwy ESAT i gyfeirio Tanya at Quarriers. Teimlai’r gweithiwr achos CYC mai Quarriers oedd yn y sefyllfa orau i ddarparu’r help a’r gefnogaeth ychwanegol yr oedd eu hangen ar gyfer Tanya a amlygwyd trwy eu cyfarfodydd un i un yn y sesiynau. Darganfuwyd wedi hynny bod atgyfeiriad newydd at ofal cymdeithasol wedi’i wneud trwy swyddog ‘dychwelyd i’r gwaith’ a oedd wedi bod yn gweithio gyda mam Tanya. Adroddwyd bod mam yn cael mwy o feddyliau hunanladdol ac yn profi hwyliau isel.\nCytunwyd ar y cyd y byddai’r gweithiwr cymdeithasol arweiniol yn cyfeirio Tanya at Quarriers.\nYn fwyaf diweddar, gwahoddwyd Tanya i wythnos breswyl allanol y Pasg yn Aberdovey ond nid oedd yn gallu mynychu oherwydd ei bod i ffwrdd ar wyliau. Bydd hi nawr yn cael ei chyflwyno ar gyfer taith breswyl mis Mai.\nMae mam Tanya yn dawel ei meddwl bod ei merch yn cael y lefel gywir o gefnogaeth i ymdopi â’i heriau personol a bod ganddi le diogel i fynd gyda CYC lle gall gymdeithasu â chyfoedion a gwneud ffrindiau newydd. Mae’r sesiynau seibiant hyn ar gyfer Tanya hefyd yn rhoi rhywfaint o le personol i’w mam ac amser i ymlacio i ffwrdd heb ei merch. O ganlyniad, bu gwelliant yn y berthynas rhwng y ddau.\nHefyd, gall Tanya gael gafael ar gefnogaeth un i wirfoddolwyr a staff i mewn ac allan o sesiynau CYC pan fo angen. Mae hyn yn rhoi hyder iddi wybod nad yw hi ar ei phen ei hun, ac mae’n teimlo bod rhywun yn derbyn gofal ac yn ei deall.\nBydd dod i gysylltiad â phrofiadau newydd a grwpiau cymdeithasol y tu allan i’w ffrâm gyfeirio arferol, yn annog Tanya i wella ei datblygiad personol, ei hyder, ei hunan-barch ac archwilio syniadau a chyfleoedd newydd.\nMae CYC yn cynnal llinellau cyfathrebu agored rhwng yr ysgol, Tanya, ei mam a gwasanaethau eraill fel gofal cymdeithasol, er mwyn sicrhau cysondeb a rheoleidd-dra cymorth a chefnogaeth i Tanya. Mae hyn yn tawelu meddwl Tanya a’i mam bod gwasanaethau cymorth yn ffactor cadarnhaol yn eu bywydau.


Cynllun dadleuol i gynnig bathodynnau am ddim i yrrwyr anabl – Golwg360\nBydd gyrwyr anabl yn cael bathodynnau parcio glas am ddim gan Lywodraeth Cymru, yn ôl cyhoeddiad heddiw.\nYn Lloegr a’r Alban, mae’r hawl gan gynghorau sir i godi tâl o £10 neu £20 ar yrwyr anabl am drwydded.\nOnd mae gweinidogion y Llywodraeth yng Nghymru wedi cynnig talu am y cynllun trwy newid y gyfraith fel nad yw hybysebiadau am waith ffordd bellach yn gorfod cael eu cyhoeddi mewn papurau newydd.\nMae ffynonellau o fewn y llywodraeth eisoes wedi cyfaddef y gallai’r cynllun fod yn un dadleuol iawn, os yw’n ergyd arall i ffynonellau cyllid nifer o bapurau newydd Cymru sydd eisoes yn ei chael hi’n anodd cynnal eu hunain yn ariannol drwy werthiant hysbysebion.\nMae Llywodraeth Cymru wedi dweud bod mwy na £1 miliwn y flwyddyn yn cael ei wario ar osod gorchmynion rheoliadau traffig mewn papurau newydd lleol.\nByddai newid y gyfraith yn rhoi mwy o “hyblygrwydd” i’r llywodraeth ac awdurdodau traffig i benderfynu sut i rybuddio’r cyhoedd ynglŷn â gwaith cynnal a chadw ar hewlydd, yn ôl y ddogfen ymgynghorol.\nMae’r ddogfen yn dweud y dylai hi fod fyny i’r awdurdodau traffig i benderfynu os mai hysbyseb papur newydd yw’r ffordd mwyaf addas a chost-effeithiol o sicrhau bod y neges yn cyrraedd gyrwyr.\nAr hyn o bryd mae bathodynnau’r anabl yn costio £2 yng Nghymru, ac mae bron i 230,000 yn cael eu defnyddio ar draws y wlad.\nYn ôl y Gweinidog Llywodraeth Leol a Thrafnidiaeth, Carl Sargeant, mae’r penderfyniad i beidio a rhoi tâl ar fathodynnau yn rhan o ymrwymiad y Llywodraeth i daclo tlodi.\n“Er mwyn gwneud hyn rydw i’n adolygu’r gwariant ac yn edrych ar wella effeithlonrwydd ym mhob maes – er enghraifft, rydw i ar hyn o bryd yn ymgynghori ar opsiynau a allai wella effeithlonrwydd yn y modd ry’n ni’n hyrwyddo gorchmynion traffig.”\nBydd yr enillion yn caniatau i’r Llywodraeth roi cyllid i gynghorau er mwyn talu am gost y bathodynnau newydd.\n“Mae pobol anabl yng Nghymru bron i ddwywaith fwy tebygol na phobol eraill i fyw mewn cartrefi incwm isel, ac maen nhw’n wynebu costau ychwanegol wrth reoli eu hanableddau, a allai wthio unigolion i mewn i dlodi pellach.”\nBydd y bathodynnau newydd wedi cael eu dylunio’n wahanol, er mwyn ei gwneud hi’n anoddach eu copio, a bydd y rheiny sy’n gymwys am y bathodynnau hefyd yn cael ei ymestyn i gynnwys cyn filwyr sydd wedi eu hanafu, a phlant dan dair oed sy’n gorfod cael offer meddygol wrth law.\nEnwebu pencampwraig rhwyfo o Wynedd i gario’r ffagl Olympaidd\nElin Haf Davies, 35 o'r Bala wedi ei henwebu drwy ymgyrch enwebu cyhoeddus TSB


Community Resources CY – Denbighshire Leisure Ltd\nAdnoddau defnyddiol a grëwyd mewn ymateb i’r Cyfnod Clo Covid-19\nO dan amgylchiadau arferol byddai’n rhaglen celfyddydau cymunedol cyfan yn cael eu darparu wyneb yn wyneb yn y gymuned. Fodd bynnag, oherwydd y cyfyngiadau cyfnod clo a gysylltwyd â’r pandemig rydym wedi ailddylunio ein rhaglen gymunedol ac rydym yn cysylltu â’n defnyddwyr gwasanaethau drwy adnoddau ar-lein a blychau celf wedi eu teilwra i gartrefi pobl. Rydym yn hapus i allu rhannu rhai o’r adnoddau hyn gyda chi isod. Rhowch gynnig arnynt a chael hwyl! Byddem yn falch o glywed gennych a derbyn lluniau o’ch creadigaethau! Byddem yn croesawu eich adborth.\nGwnewch Eich Cerddorfa eich Hun Gartref – Dolen i Elin Taylor\nHwyl Gemau gyda Jude Wood – Ffilm 2\nFfilm Tynnu Llun Natur gyda Lisa Carter\nHwyl Gemau gyda Jude Wood – Ffilm 1\nTynnu Llun Gofod gyda Lisa Carter\nGwneud eich Offerynnau Cerddorol eich hun Gartref\nLlyfryn Celf Teulu Celf Gyda’n Gilydd\nPamffled Gemau Twb Lwcus\nCrefft i Ofalwyr\nCrëwyd y syniadau hyn i gartrefi gofal a’r rheiny sy’n gweithio mewn grwpiau pontio gyda’r gobaith y byddant o fudd os ydych yn ofalwr cartref neu’n gweithio yn y sector gofal cymdeithasol.\nRhowch gynnig ar y syniadau celf a chrefft cyflym hyn


Morgan’s Wigs | Busnes Cymru\nDarparwr wigiau cenedlaethol a chanddynt ragor na 11 mlynedd o brofiad yw Morgan’s Wigs. Agorodd sylfaenydd a Chyfarwyddwr y busnes, Rebecca Morgan-Brennan, triniwr gwallt sydd â chymwysterau uchel, ei salon ei hun, Morgan’s Hair and Beauty, yn 2013. Dechreuodd ei thaith gyda wigiau pan ofynnodd ffrind agos iddi am gyngor ynghylch y ffaith ei bod yn colli ei gwallt ar ôl cael diagnosis o ganser y fron.\nYsbrydolodd hyn i Rebecca gychwyn helpu eraill oedd yn dioddef o gyflwr colli gwallt oherwydd achos meddygol. Sefydlodd Morgan’s Wigs ym mis Hydref ar ôl sicrhau contract gyda GIG Gogledd Cymru a olygai na allai cleifion Betsi Cadwaladr ddefnyddio eu talebau Morgan’s Wigs pan oeddent yn prynu wig.\nYn Nhachwedd 2018, penderfynodd Rebecca symud i safle mwy, yn ateb i dwf cyflym ac ehangiad y busnes.\nDechreuodd Rebecca fusnes Morgan’s Wigs ym mis Hydref 2016 yn dilyn tendr llwyddiannus am gontract gyda Bwrdd Iechyd Prifysgol Betsi Cadwaladr i ddarparu gwasanaeth gosod wigiau wedi’i reoli’n llawn, sy’n cynnwys ymgynghoriad, darparu, gosod a thorri wigiau.\n“Bydden ni wedi gwneud dim yn wahanol i’r hyn a wnaethom yn sefydlu ein busnes. Rydyn ni’n hynod o falch i allu tyfu ac ehangu heb gymorth ariannol unrhyw fanc. Mae gennym dîm gwych o staff sydd wedi’u hyfforddi i safon uchel ac sy’n gweithio gyda’i gilydd i gynnig gwasanaeth anhygoel.” - Rebecca Morgan-Brennan\n“Mae gennym gryn dipyn o adegau balch mewn busnes: Yn llwyddiannus yn ennill gwobr cytundeb GIG ddwywaith i ddarparu wigiau i gleifion yng Ngogledd Cymru; cael ein hychwanegu at y rhestr o gyflenwyr Cadwyn Gyflenwi Genedlaethol i’r GIG i gyflenwi cleifion ledled Lloegr; cael ein henwebu ar gyfer gwobr gymunedol a gynhaliwyd gan Ffederasiwn Trinwyr Gwallt Cenedlaethol; symud i safle newydd gwych ym Mhrestatyn ac agor dwy siop wigiau yng Nghaer a Coventry.”\n"Rydym hefyd yn hynod falch o fod yn gweithio gyda Chymdeithas Syndrom Down (DSA) i gynnig y cyfle i berson ifanc sydd â syndrom Down i fod yn rhan o’n busnes, i feithrin ei hyder a’i sgiliau pobl tra mae hefyd yn tyfu fel unigolyn." Darllenwch ragor am eich gwaith gyda'r DSA yma.\n“Mae fy mab yn gweithio i’r busnes ac mae e’n siaradwr Cymraeg. Er mwyn ennill contract wigiau Betsi Cadwaladr, mae’n rhaid i ni gael aelod o staff sy’n siarad Cymraeg. O bryd i’w gilydd, mae angen i fy mab gymryd rhan mewn ymgynghoriad os yw claf yn fwy cyfforddus yn siarad Cymraeg, gan ein bod yn gweld llawer o gleifion o Wynedd.”\nFe wnaeth cynghorydd tendro Busnes Cymru, Guto Carrod helpu Rebecca gyda’r ceisiadau i Ymddiriedolaeth GIG Gogledd Cymru, Bwrdd Iechyd Prifysgol Betsi Cadwaladr ac i gael cymorth pellach i dendro ar gyfer contract NHS England, y bu iddynt lwyddo i’w ennill. Fe wnaeth hyn helpu Rebecca i symud ymlaen yn hyderus i ddatblygu a thyfu ei busnes, gan greu 5 swydd newydd.\nDarparodd gynghorydd Busnes Cymru, Sian E Jones gymorth busnes pellach, gan gynnwys adolygiad o’r busnes ac archwiliodd ddewisiadau cyllid er mwyn gosod lifft grisiau i alluogi hygyrchedd llwyr i’r salon.\nDywedodd Rebecca: Fe wnaeth [gwasanaeth cymorth busnes blaenllaw Llywodraeth Cymru] Busnes Cymru ein helpu ni i ennill ein contract cyflenwi wigiau GIG cyntaf un gyda Betsi Cadwaladr. Bu’r gefnogaeth a’r gyfathrebiaeth a gynigiodd y cynghorwyr a’r tîm ehangach yn rhagorol. Prin iawn oedd ein gwybodaeth am sut i dendro am gontract ac fe wnaeth Busnes Cymru’r broses yma’n hawdd a dealladwy.”\nDyma gynghorion doeth Morgan’s Wigs i’r sawl sy’n dymuno cychwyn neu dyfu ei fusnes ei hun:\ngweithiwch yn galed\ndefnyddiwch bob ffurf ar y cyfryngau cymdeithasol neu hysbysebu am ddim\nymdriniwch â’ch staff bob amser yn y ffordd yr hoffech chi gael eich trin\npeidiwch â disgwyl i rywun gyflawni rhywbeth nad ydych yn barod i’w gyflawni eich hun\nmae Gwasanaeth i Gwsmeriaid yn allweddol


Waldo Williams - Cerddi 1922-1970 - Ffolio - English\nThe complete collection of the work of Waldo Williams, compiled by Alan Llwyd and Robert Rhys, comprising strict metre englynion, poems for children and other work published in Beirdd Penfro and Cerddi '71. Also included are notes, sources and explanations on references in Waldo's work to important issues of discussion stemming from the period.\nEr mai dim ond un gyfrol o farddoniaeth a gyhoeddodd Waldo Williams, bu effaith honno yn bellgyrhaeddol. Mae’r ffaith i Dail Pren esgor ar gymaint o weithgaredd academaidd a llenyddol yn adrodd cyfrolau am statws y bardd o Benfro yn llên Cymru. Ysbrydolodd ei awen genedlaethau o feirdd, llenorion ac artistiaid i ymarfer eu crefft, ac yn y byd gwleidyddol daeth cenedlaetholwyr diwylliannol y cyfnod o hyd i’w maniffesto yng ngeiriau’r gweledydd eiconig hwn a ddioddefodd dros ei ddaliadau.\nMae’r gyfrol hon o dros saith can tudalen, ynghyd â chofiant diweddar Alan Llwyd, yn ddathliad teilwng o fywyd a gwaith Waldo. Ynddi cynhwysir Dail Pren yn ei grynswth. Yn ogystal, casglwyd y cerddi ar wasgar o gylchgronau a phapurau newyddion y cyfnod ynghyd â nifer o ganeuon na fu erioed mewn print. Derbyniwyd y rhai hyn drwy ddwylo aelodau o’r teulu a ffrindiau. Ar ben hynny mae rhagymadrodd Robert Rhys a nodiadau helaeth Alan Llwyd yn brawf arall o’u hysgolheictod disglair.\nAdlewyrchir rhychwant eang awen Waldo yn y gyfrol. Yr oedd, er enghraifft, yn fardd plant heb ei ail. Meddai hefyd ar y ddawn brin o fod yn wirioneddol ddigrif ac ar adegau eraill yr oedd yn finiog o ddychanol. Enillodd galon y werin Gymraeg gyda’i ganu swynol telynegol a deil ‘Y Tangnefeddwyr’ a ‘Cofio’ ymhlith ei ffefrynnau. Er hynny, mae’n debyg mai’r cerddi trymach a dwysach megis ‘Mewn Dau Gae’ ac ‘Ar Weun Cas-mael’ sy’n sicrhau lle iddo ymysg beirdd mawr yr iaith Gymraeg.\nCwynodd cyfaill wrth Waldo ei fod yn cael trafferth i ddilyn rhediad meddwl y bardd yn rhai o’r cerddi mawr. Ffromodd Waldo gan fynnu ei fod wedi gadael digon o switsys ynddynt ar gyfer y darllenwyr. Camp a chymwynas y ddau academydd o Athrofa Hywel Teifi yw dangos lle mae’r switsys hynny a chyfeirio taith y darllenydd cyffredin tuag at ‘y môr goleuni’. ~Idris Reynolds @ www.gwales.com


Dulliau eraill o ddelio â charcharorion yn yr 20fed ganrif - Dulliau cosbi - TGAU Hanes Revision - BBC Bitesize\nDulliau eraill o ddelio â charcharorion yn yr 20fed ganrif\nYn yr 20fed ganrif, carchardai oedd y prif ddull o gosbi ym Mhrydain. Daeth trawsgludo, neu alltudio, i ben yn y 19eg ganrif a chafodd cosbau corfforol eu defnyddio'n llai aml. Nid oedd fflangellu\nbraidd yn cael ei ddefnyddio yn 1914, cyn cael ei diddymu’n llwyr yn 1948. Diddymwyd y gosb eithaf yn 1965.\nDechreuodd y systemau llym mewn carchardai newid yn sylweddol ar ôl 1922.\nRoedd hawl gan garcharorion fod mewn cysylltiad â'i gilydd.\nCafodd iwnifform a farciwyd â saethau eu gwahardd.\nDoedd dim hawl eillio gwallt carcharion.\nDarparwyd gwres, bwyd gwell a mynediad i addysg.\nY nod oedd diwygio ac adsefydlu carcharorion drwy addysg a hyfforddiant. Ond, oherwydd bod carchardai wedi dod yn fwy gorlawn ers 1960, mae mynediad i hyfforddiant ac addysg wedi bod yn fwy cyfyngedig.\nMae carcharorion yn cael eu categoreiddio’n A, B, C neu D, yn dibynnu ar:\nddifrifoldeb eu trosedd\nfaint o fygythiad ydyn nhw i'r cyhoedd\ny risg y byddan nhw'n dianc\nMae carcharorion yn cael eu hanfon i garchar ar gyfer eu categori.\nMath o garcharor\nMath o garchar\nA Y mwyaf difrifol, yn berygl sylweddol i'r cyhoedd Carchar caeëdig traddodiadol, y mwyaf diogel\nB Troseddau difrifol ond nid yw’r diogelwch mwyaf yn angenrheidiol Carchar caeëdig traddodiadol\nC Ddim yn debygol o ddianc ond ddim yn addas ar gyfer carchardai agored Carchar caeëdig traddodiadol\nD Troseddwyr tro cyntaf risg isel, mân droseddau Carchar agored\nNid oes yr un carchar categori A yng Nghymru. Mae Carchar Belmarsh yn Llundain yn garchar categori A. Mae Carchar Caerdydd yn garchar categori B tra bod Carchar Abertawe yn garchar categori B/C. Agorodd Carchar y Berwyn ger Wrecsam ym mis Chwefror 2017 ac mae’n garchar categori C. Hwn yw’r carchar mwyaf yng Nghymru a Lloegr a gall ddal hyd at 2,106 o garcharorion.\nCae pêl-droed awyr agored yng Ngharchar y Berwyn\nSefydlwyd carchardai agored yn 1934 ac mae ganddyn nhw reolau llai caeth. Maen nhw bron yn ddull newydd o gosb gan eu bod yn gwahaniaethu mor sylweddol o garchardai categori A. Mae carcharorion yn cael gadael y carchar yn ystod y dydd i fynd i weithio. Mae gan y carcharorion allweddau i’w hystafelloedd eu hunain ac nid oes yno waliau na ffensys mawr.\nMae’n rhaid i’r carcharorion ddychwelyd i’r carchar gyda’r nos ac mae cyrsiau a hyfforddiant ar gael iddyn nhw. Mae gan nifer o garchardai agored eu ffermydd a’u gweithdai eu hunain er mwyn hyfforddi carcharorion ar gyfer gyrfaoedd. Fe ddaethon nhw'n boblogaidd oherwydd gorboblogi mewn carchardai yn dilyn yr Ail Ryfel Byd. Eu prif pwrpas oedd adsefydlu carcharorion i'r gymuned fel ffordd o atal aildroseddu.\nMae nifer o garcharorion mewn carchar agored yn droseddwyr tro cyntaf sydd wedi cyflawni mân droseddau. Mae eraill yn cael eu trosglwyddo o garchardai categori uwch ar ddiwedd eu dedfrydau er mwyn eu paratoi ar gyfer bywyd yn ôl yn y gymuned. Mae Carchar Prescoed ger Brynbuga yn garchar agored categori D.\nMae carchardai agored wedi cael cyhoeddusrwydd gwael yn ystod y blynyddoedd diwethaf ar ôl ambell sgandal ynghylch faint o alcohol a chyffuriau mae gan y carcharorion fynediad iddyn nhw.\nCarcharorion benywaidd yn ystod yr 20fed ganrif\nDaeth Carchar Holloway yn Llundain yn garchar i fenywod yn unig yn 1903, a dyma oedd carchar benywaidd mwyaf yng Ngorllewin Ewrop nes iddo gau yn 2016.\nMae cyswllt teuluol yn cael ei ystyried yn flaenoriaeth, ond oherwydd lleoliad daearyddol carchardai menywod mae’r broses o gynnal cysylltiadau teuluol yn anodd. Does dim carchardai i fenywod yng Nghymru.\nSefydlwyd borstalau fel dewis arall yn hytrach na charchar i droseddwyr ifanc, ac agorodd yr un cyntaf yng Nghaint yn 1902. Bechgyn rhwng 15 a 21 oed oedd yn cael eu carcharu yma. Dyluniwyd borstalau er mwyn addysgu a diwygio troseddwyr ifanc fel bod y carcharorion yn cael cyrsiau addysg a hyfforddiant. Roedd yna reolau caeth mewn borstalau, a hyd at 1962 roedd bechgyn mewn borstalau yn cael eu chwipio. Diddymwyd borstalau yn 1982.\nAeth tua 60 y cant o'r rheini a ryddhawyd o borstalau i aildroseddu, felly cyflwynodd y llywodraeth Ganolfannau Cadw Ieuenctid, gyda’r bwriad o roi 'sioc fer, sydyn' i bobl ifanc. Serch hynny, methodd yr agwedd llymach hwn i gael effaith ar aildroseddu wrth i'r cyfraddau gynyddu.\nYn 1988, sefydlwyd Sefydliadau Troseddwyr Ifanc ar gyfer troseddwyr rhwng 18 a 21 oed. Mae’r troseddwyr ifanc yn derbyn 25 awr yr wythnos o addysg. Mae hwn yn cael ei ystyried fel y dewis olaf os yw profiannaeth a dedfrydau di-garchar yn methu. Mae gan y rhai sy'n cael eu hanfon i'r sefydliadau hyn y cyfraddau aildroseddu uchaf.\nGall troseddwyr ifanc hefyd gael eu hanfon i ganolfannau hyfforddi diogel, cartrefi plant diogel neu garchardai ieuenctid.\nCarchar Parc ym Mhen-y-bont ar Ogwr yw’r unig gyfleuster yng Nghymru ar gyfer troseddwyr ifanc ac mae ar gyfer gwrywod yn unig. Nid oes yr un Sefydliad Troseddwyr Ifanc i fenywod yng Nghymru.


Ein partneriaeth â Unicamp - Rhyngwladol - Prifysgol Caerdydd\nEin partneriaeth â Unicamp\nMae ein Partneriaeth Strategol gydag un o brifysgolion mwyaf blaenllaw Brasil yn helpu i greu cyfleoedd am ymchwil ac addysg ar gyfer staff a myfyrwyr.\nSefydlwyd Universidade Estadual de Campinas, a elwir yn Unicamp, ym 1966 ac mae'n un o brifysgolion ymchwil-ddwys gorau America Ladin ac yn bwysig iawn ym maes gwyddoniaeth ac arloesedd ym Mrasil. Mae Unicamp yn nhalaith São Paulo, ond mae ganddi gampysau cyswllt yn Limeira a Paulínia.\nTrwy sefydlu'r Bartneriaeth Strategol hon, rydym wedi sefydlu cronfa symudedd staff i gefnogi cydweithio ymchwil rhwng ein dau sefydliad ymhob maes pwnc. Byddwn hefyd yn edrych ar y cyfleoedd ar gyfer cyfnewid israddedigion ar ffurf Ysgolion Haf tymor byr a datblygu rhaglenni PhD cydweithredol ar draws pob disgyblaeth.\nMae'r bartneriaeth hon yn adeiladu ar gysylltiadau academaidd hirsefydlog rhwng Prifysgol Caerdydd ac Unicamp, wedi'i ffurfioli'n gyntaf yn 2015 trwy Femorandwm Cyd-ddealltwriaeth.Mae’r Memorandwm wedi arwain at gyfres o ymweliadau oedd yn canolbwyntio ar ymchwil. Roedd y rhain yn cynnwys tua chant o aelodau staff a thwf o ran cyhoeddiadau ar y cyd, ym meysydd cyfrifiadureg, deintyddiaeth, geowyddorau, peirianneg drydanol a chemeg yn bennaf.\nRhagwelir y bydd llofnodi’r Cytundeb Partneriaeth Strategol ym mis Rhagfyr 2018 yn cryfhau ac yn dyfnhau'r berthynas. Nod y Bartneriaeth Strategol yw defnyddio rhagor o arian sbarduno mewnol yn ogystal â ffynonellau arian allanol i ddatblygu prosiectau ymchwil hirdymor, cefnogi cynlluniau symudedd myfyrwyr a staff a sefydlu fframwaith ar gyfer datblygu rhaglenni PhD cydweithredol.\nHybu ymchwil ac addysg gyda Brasil Chevron right


Diogelwch gwin: a sut i arwain ar gyfer rhieni | Materion Rhyngrwyd\nDiogelwch gwin: sut i arwain i rieni\nTîm Materion Rhyngrwyd | Mai 30th, 2016\nSylwch, ar 17th Jan 2017, bydd yr App Vine yn cau. Bydd yr holl fideos sy'n weddill ar yr ap yn archif. Bydd angen i ddefnyddwyr lawrlwytho'r holl gynnwys os ydyn nhw am gadw fideos a rennir. Cael mwy o fanylion\nSut mae Vine yn gweithio?\nGellir creu cyfrifon gwinwydd trwy ddefnyddio cyfrif Twitter neu gyfeiriad e-bost sy'n bodoli eisoes ac anfonir cod pin i'ch ffôn symudol i wirio'r cyfrif.\nMae'r ap yn caniatáu i'ch plentyn recordio a rhannu fideos 6.5 eiliad yn hir gyda defnyddwyr eraill Vine.\nMae'r fideos neu'r “gwinwydd” yn chwarae ar dolen ddiddiwedd.\nGellir rhannu fideos â defnyddwyr Vine eraill rydych chi'n eu dilyn ac ar Facebook a Twitter.\nGall defnyddwyr gwin “Hoffi”, “sylw” neu “Revine” (ychwanegwch y fideo i'w llinell amser eu hunain ar gyfer eu dilynwyr) fideos ei gilydd.\nMae'r Archwilio'r nodwedd yn caniatáu i ddefnyddwyr Vine chwilio trwy fideos defnyddwyr eraill Vine. Gall defnyddwyr gwin ddefnyddio hashnodau i dagio eu fideos gan eu gwneud yn hawdd eu chwilio ar yr app.\nTrefnir fideos gan\nSianeli - fel comedi a chelf\nPoblogaidd Nawr - fideos mwyaf poblogaidd\nTagiau Tueddiadol # - yn dangos hashnodau sydd fwyaf poblogaidd\nPa gynnwys y gall eich plentyn ei weld ar Vine?\nMae'r rhan fwyaf o'r cynnwys a rennir yn greadigol, yn wirion ac yn ddoniol ond mae'n hefyd yn cynnwys fideos sy'n cynnwys noethni, defnyddio cyffuriau, iaith sarhaus a styntiau peryglus.\nFel y mae dim gosodiadau i hidlo'r cynnwys hwn allan, efallai y bydd eich plentyn yn ei arddegau yn baglu arno.\nGellir gweld fideos a grëwyd ar Vine hefyd ar wefan nad yw'n gysylltiedig â'r app a allai arddangos cynnwys i bawb ei weld.\nPa osodiadau preifatrwydd sydd ar gael?\nMae gwinwydd yn yn boblogaidd gyda phobl ifanc oherwydd ei fod yn caniatáu iddynt wneud hynny rhannu eu doniau, ennill poblogrwydd a chael hwyl ond mae'n bwysig eu bod yn ymwybodol o'u gosodiadau preifatrwydd.\nEich gall teen gyfyngu ar bwy sydd â mynediad i'r fideos maen nhw'n eu rhannu\nGellir amddiffyn unrhyw bost fideo felly dim ond dilynwyr eich plentyn yn eu harddegau all weld y fideo\nSwydd wedi'i gwarchod ni all dilynwyr ei rannu ond cofiwch y gallai'r fideo gael ei rannu gan ddefnyddio offer y tu allan i'r ap\nI amddiffyn y post gallwch ddilyn y camau hyn:\n1: Cliciwch ar y tab proffil\n2: Cliciwch ar y gosodiadau\n3: Cliciwch ar “Eich cynnwys”\n4: Sicrhewch fod y botwm pyst gwarchodedig wedi'i dicio'n wyrdd i sicrhau mai dilynwyr yn unig sy'n gweld swyddi\nDS. Mae “swyddi sensitif” yn golygu y gall y swyddi gynnwys cynnwys oedolion - dylai plant fod yn ofalus wrth wylio unrhyw bostiadau sydd wedi'u marcio â'r tag hwn.\nFe ddylech chi hefyd gynghori'ch plentyn yn ei arddegau i ddiffodd gosodiadau eraill fel “Blwch derbyn VM Agored” sy'n golygu y gall unrhyw un anfon neges fideo atoch chi, E-ddarganfod y gallu i ddarganfod, darganfod ffôn a dangos fy nhrin Twitter.\nI cyfyngu ar welededd eich arddegau ar Vine, dilynwch y camau hyn:\n1: Cliciwch ar y gosodiadau\n2: Cliciwch ar breifatrwydd\n3: Diffoddwch bob lleoliad a fydd yn galluogi pobl i ddod o hyd i'ch plentyn yn ei arddegau trwy ddulliau eraill fel eu cyfeiriad e-bost a'u handlen twitter.\nGallwch hefyd sicrhau bod y “tagio Lleoliad” ar ffôn smart eich arddegau yn cael ei ddiffodd fel nad yw eu lleoliad yn cael ei ddangos pan fyddant yn rhannu fideo.\nRheoli pa gynnwys y gallant ei weld\nEr mwyn sicrhau bod eich plentyn yn derbyn negeseuon yn unig gan bobl y maent yn ymddiried ynddynt, gallant rwystro neu riportio defnyddwyr.\nDilynwch y rhain camau yn blocio neu'n riportio defnyddwyr:\n1: Ewch i dudalen proffil y dilynwyr\n2: Tap ar y 3 dot yna dewiswch "Defnyddiwr bloc neu adrodd"\n3: Pwyswch Bloc ac unwaith y bydd dilynwr wedi'i rwystro ni fyddant yn gallu gweld tudalen proffil eich plentyn, ond gallant ddal i weld a rhoi sylwadau ar eu fideos os ydynt yn ymddangos yn y canlyniadau poblogaidd am dag chwilio.


20 12 2017 Dirwy i fasnachwr twyllodrus a gymerodd daliad o £3,000 ymlaen llaw a pheidio â gwneud y gwaith - Cyngor Bwrdeistref Sirol Pen-y-bont ar Ogwr\nDirwy i fasnachwr twyllodrus a gymerodd daliad o £3,000 ymlaen llaw a pheidio â gwneud y gwaith\nMae timau Safonau Masnach ledled Bwrdeistref Sirol Pen-y-bont ar Ogwr, Caerdydd a Bro Morgannwg yn cyhoeddi rhybuddion brys i drigolion ynglŷn â gwneud taliadau ymlaen llaw i fasnachwyr sy’n galw yn eu cartrefi.\nMae’r rhybudd yn dilyn erlyn masnachwr lleol a gafodd ei dalu £3,000 ymlaen llaw gan drigolyn ym Mracla ar ôl cynnig gosod llawr caled yn ei eiddo.\nRoedd Craig Hearne, o Sarn, wedi gwneud gwaith ar ardd y trigolyn yn flaenorol, ac roedd wedi ei argymell gan gymydog hefyd.\nGwnaed taliad llawn o £3,000 drwy drosglwyddiad banc i Mr Hearne ym mis Mai 2016, er iddo fethu â chynnig unrhyw waith papur ar gyfer y gwaith, sy’n ofyniad cyfreithiol.\nEr bod y trigolyn wedi cadw mewn cysylltiad â Mr Hearne dros y ffôn a thrwy negeseuon testun, ac er iddo addo dechrau ar y gwaith, ni ddaeth yn ôl i’r eiddo o gwbl.\nHonnodd Mr Hearne wedyn ei fod wedi gwerthu’r busnes i rywun arall ac y byddai’n darparu manylion cyswllt y perchennog newydd, ond ni wnaeth hynny.\nNid oedd modd cysylltu â Mr Hearne ar ôl hyn, felly, ym mis Awst 2016, cyflwynodd y trigolyn gŵyn i’r Gwasanaethau Rheoliadol a Rennir – y corff sy’n gyfrifol am Safonau Masnach Bwrdeistref Sirol Pen-y-bont ar Ogwr, Caerdydd a Bro Morgannwg.\nDywedodd Cadeirydd Cydbwyllgor y Gwasanaethau Rheoliadol a Rennir, y Cynghorydd Dhanisha Patel: “Ceisiodd ein swyddogion gysylltu â Mr Hearne dros y ffôn ond ni chafwyd unrhyw ateb. Gadawyd negeseuon yn gofyn iddo gysylltu â ni ond ni chafwyd ymateb.\n“Anfonwyd llythyron at Mr Hearne ond ni wnaeth eu hateb a methodd â bod yn bresennol mewn dau gyfweliad. Aeth swyddogion i ymweld â’i gartref ddwywaith, ond ni chafwyd ateb. Fe wnaethom ni bopeth posibl cyn cymryd y camau nesaf.”\nYr unig ddewis oedd ar ôl oedd erlyn Mr Hearne ond methodd â dod i’r llys sawl gwaith felly cyflwynwyd gwarant i’w arestio.\nAr 7 Rhagfyr 2017, cafodd ei arestio yng Nghastell-nedd a’i ddwyn i’r ddalfa. Ymddangosodd o flaen Llys Ynadon Caerdydd y prynhawn hwnnw a phledio’n euog i’r holl gyhuddiadau.\nCafodd Mr Hearne ddirwy o £500 a gorchymyn i ad-dalu’n llawn y £3,000 i’r achwynydd yn ogystal â gordal a chostau cyfreithiol y dioddefwr.\nYchwanegodd y Cynghorydd Patel: “Mae’r achos hwn yn rhybudd i drigolion osgoi talu symiau mor fawr o arian i fasnachwyr ymlaen llaw, yn arbennig pan nad oes unrhyw gontract ysgrifenedig wedi’i sefydlu. Bydd unrhyw fasnachwr rhesymol yn gofyn am ganran fach o’r tâl ymlaen llaw ac am daliadau eraill fesul cam neu ar ôl cwblhau’r gwaith.\n“Cadwch eich arian yn ddiogel yn eich cyfrif banc tan eich bod yn fodlon bod y gwaith wedi’i gwblhau, a chysylltwch â ni os ydych chi’n credu bod pwysau wedi ei roi arnoch i dalu.”\nGall trigolion gysylltu â Gwasanaeth Defnyddwyr Cyngor ar Bopeth ar 03454 040506 i gofnodi cwynion, sydd wedyn yn cael eu cyflwyno i’r Gwasanaethau Rheoliadol a Rennir er mwyn eu hasesu.


Nod Edrych ar stori’r Nadolig ac ar ei gwir ystyr.\nParatoad a deunyddiau Darllenwch drwy’r gwasanaeth hwn yn ofalus a dewiswch ddarlleniadau a cherddi addas.\nRhifwch y craceri yn glir fel eich bod yn gallu cael hyd iddyn nhw’n hwylus yn y bocs. Labelwch y bocs: CRACERI NADOLIG ARBENNIG Cynnwys y craceri:\n7. Potyn bach o eli neu rywbeth fel ‘Germolene’ (y Doethion ) 8. Un gracer Nadolig gyffredin, gyda phopeth ynddi 9. Cracer wag.\nEfallai yr hoffech chi gael gwirfoddolwyr i dynnu’r craceri. Cafodd y fersiwn llawn (gweler islaw) ei baratoi fel gwasanaeth Nadolig mewn eglwys a rhwng pob cracer a oedd yn cael ei thynnu roedd darlleniadau, cerddi ac emynau. Darllenwch drwy’r gwasanaeth yn ofalus a dewiswch ddarlleniadau addas a darllenwyr cymwys. Gallwch ddefnyddio cerddi Nadoligaidd yn ogystal â darlleniadau o’r Beibl.\nGwasanaeth Croesawch y plant a chyflwynwch eich thema heddiw, sef craceri Nadolig. Siaradwch am y disgwyl, y cyffro, y siomedigaeth, y pleser, y jôcs gwael, y chwerthin a’r ocheneidio, ynghyd â’r ffaith fod pobl bron bob amser, yn syth ar ôl y pryd bwyd, yn rhoi’r craceri yn y bin. Siaradwch am eich craceri Nadolig ARBENNIG chi. Tynnwch y gracer gyntaf – addurn hollol blaen. Siomedigaeth – wedi disgwyl rhywbeth disglair a llachar?\nParhewch i dynnu’r craceri a siaradwch gyda’r plant am yr hyn sydd tu mewn i’ch craceri chi, a sut y mae hynny’n gysylltiedig â stori’r Nadolig. Rhwng tynnu’r craceri, cyflwynwch ddarlleniadau, emynau a cherddi fel sy’n addas ar gyfer yr amser sydd wedi ei neilltuo gennych. Pan ddowch chi at y ddwy gracer olaf, tynnwch yr wythfed gracer ac eglurwch pa mor bwysig yw’r ‘cracer arferol’ gan ei bod hi’n rhan o hwyl a chyffro’r Nadolig .\nAmser i feddwl Mae’r Craceri Nadolig, Siôn Corn, y melysion a’r fferins, y partïon, yr hosanau, y goeden, y cinio a phob peth arall sy’n ymwneud â’r Nadolig yn bethau cyffrous, hwyliog ac yn bethau mae llawer ohonom yn edrych ymlaen atyn nhw ar hyd y flwyddyn. Ond heb wir ystyr y Nadolig maen nhw’n debyg i’r gracer olaf sydd gennych chi.\nTynnwch y gracer olaf – dim clec, dim het, dim tegan, dim jôc. Mae’n edrych yn ddel oddi allan ond nid oes clec, dim syrpreis a buan iawn y bydd pawb wedi anghofio amdani. Ond gyda gwir ystyr pen-blwydd Iesu yng nghanol y Nadolig, mae’n wirioneddol yn gyfnod arbennig iawn.\nOs byddwch yn chwilio am anrheg deg yr anrheg gorau erioed,\nwaeth heb â chwilio o dan y goeden gan na fu yno erioed. Yr anrheg Nadolig mwyaf un\na roddwyd i’r byd i gyd oedd Crist y baban bach mewn preseb ym meudy llwm yr ych. Amen. Emyn Canwch rai o’r carolau y mae plant eich ysgol wedi bod yn eu hymarfer. FERSIWN LLAWN Gwasanaeth Nadolig Croeso a gweddi i ddechrau’r gwasanaeth. Cyflwynwch y thema o graceri. Siaradwch am y disgwyl, y cyffro, y siomedigaeth, y pleser, y jôcs gwael a’r chwerthin. Cân ‘Dawel nos’ neu garol briodol arall.\nBydd plentyn yn tynnu'r gracer gyntaf ac yn cael hyd i addurn heb ei liwio; efallai byddant yn dangos eu siomedigaeth. Gofynnwch iddyn nhw wella golwg yr addurn - efallai bydd rhai plant yn gallu cael mynd i’r cefn i addurno’r gwrthrych plaen a rhai eraill tebyg gan ddod â nhw yn ôl i’w dangos ar ddiwedd y gwasanaeth. Darlleniad\nCracer 2 Mae’r bluen yn ein hatgoffa o’r angel ddaeth at Mair i ddweud wrthi ei bod yn mynd i gael babi.\nYmwelodd yr angel Gabriel â Mair a dweud wrthi ei bod hi’n mynd i gael babi arbennig a’i enw fyddai Iesu a byddai’n Waredwr y Byd. Darlleniad\nCân Dewiswch gân briodol Cracer 3 Mae’r darn arian yn ein hatgoffa bod cynllun gan Cesar Augustus i wneud yn siwr bod pawb yn talu eu trethi’n llawn. Bu raid i Mair a Joseff deithio i Fethlehem i gofrestru mewn cyfrifiad. Roedd y daith yn hir a blinedig, yn enwedig i Mair, oherwydd ei bod hi ar fin cael babi. Fe wnaethon nhw deithio ar gefn asyn. Darlleniad Cân ‘Ebol bychan’ Cracer 4 Dowch o hyd i’r gwellt a thrafodwch gyda’r plant beth allai’r gwellt fod yn eu hatgoffa nhw ohono, gyda’r nod o gyrraedd at y stabl gyda’r anifeiliaid. Darlleniad O’r diwedd mae Mair a Joseff yn cyrraedd Bethlehem. Roedd yno lawer o bobl, oherwydd roedd pobl eraill hefyd angen talu eu trethi. Roedd Mair wedi blino ac roedd hi angen cael lle i aros. Ym mhob gwesty, yr un oedd y stori. Doedd yno ddim lle ar eu cyfer. Yn y diwedd, dywedodd un perchennog gwesty caredig wrthyn nhw fod ganddo stabl lle'r oedd yn cadw ei anifeiliaid. Roedd croeso iddyn nhw aros yno. Cerdd Cân Dewiswch gân briodol am eni’r baban Iesu Cracer 5 Y darn o ddefnydd: eto defnyddiwch drafodaeth i ddarganfod beth allai fod – baban yn y preseb wedi ei rwymo mewn cadachau. Ac felly y bu, ymhen ychydig oriau wedyn, rhoddodd Mair enedigaeth i’w mab mewn stabl. Rhwymodd Iesu mewn cadachau a’i roi i orwedd mewn preseb yn llawn o wellt. Cerdd Cân ‘I orwedd mewn preseb’ Cracer 6 Dewch o hyd i’r darn o wlân a siaradwch am y bugeiliaid. Darlleniad\nRoedd y bugeiliaid eisiau mynd i weld y baban. Pan wnaethon nhw gyrraedd y stabl, roedden nhw'n gorfoleddu wrth weld Iesu yn gorwedd yn y preseb. Fe wnaethon nhw syrthio ar eu gliniau a’i addoli. Fe ddywedodd y bugeiliaid wrth Mair a Joseff sut yr oedd yr angel wedi ymddangos yn yr awyr ac wedi dweud wrthyn nhw mai Iesu fyddai Gwaredwr y byd. Cerdd\nCracer 7 Potyn o eli neu rywbeth fel ‘Germolene’. Darlleniad Draw ymhell yn y dwyrain, gwelodd sêr ddewiniaid seren newydd yn disgleirio’n uchel yn yr awyr. Roedd y bobl yma’n astudio’r sêr, ac roedden nhw’n gwybod bod hon yn seren arbennig. Fe wnaethon nhw astudio’u siartiau lle'r oedd ymddangosiad seren newydd lachar yn golygu bod arweinydd mawr wedi cael ei eni.\nAeth y doethion ymlaen i chwilio am y baban. Fe gawson nhw’u harwain gan y seren at y stabl ym Methlehem. Fan honno, dyma nhw’n plygu i lawr ac addoli Iesu. Fe roeson nhw anrhegion iddo o aur, thus a myrr. Y noson honno, cafodd y doethion i gyd yr un freuddwyd lle'r oedd angel yn eu rhybuddio bod y Brenin Herod eisiau lladd Iesu ac iddyn nhw beidio â mynd yn ôl i’w balas. Dychwelodd y doethion i’w gwlad eu hunain heb alw i weld Herod. Bu Mair yn meddwl yn hir am yr holl bethau hyn yr oedd y doethion, yr angylion a’r bugeiliaid wedi’i ddweud wrthyn nhw am ei mab bychan, ac fe gadwodd hi’r pethau hynny fel trysor yn ei chalon. Cân ‘Tri ym ni o’r dwyrain draw,’ neu gân briodol arall am y doethion neu’r sêr ddewiniaid. Cracer 8\nMae’r Craceri Nadolig, y Siôn Corn, y melysion a’r fferins, y partïon, yr hosannau, y goeden, y cinio a phob peth arall sy’n ymwneud â’r Nadolig yn bethau cyffrous, hwyliog ac yn bethau mae llawer ohonom yn edrych ymlaen atyn nhw ar hyd y flwyddyn. Ond heb wir ystyr y Nadolig, maen nhw’n debyg i’r gracer olaf yma - Cracer 9 Tynnwch y gracer olaf - dim clec, dim het, dim tegan, dim jôc. Mae’n edrych yn ddel oddi allan ond nid oes clec, dim syrpreis a buan iawn bydd pawb wedi anghofio amdani.\nOnd gyda gwir ystyr penblwydd Iesu yng nghanol y Nadolig, mae’n wirioneddol yn gyfnod arbennig iawn. Cân Dewiswch gân briodol, neu efallai y gallech chi addasu ‘Come and join the celebrations’ http://www.songquery.com/html/song/c/come_and_join_the_celebration.html\nYn ystod y gân, bydd y plant yn dychwelyd gyda’u haddurniadau ac yn eu gosod ar y goeden. Byddwn yn gorffen gyda’r weddi hon i’n helpu ni chwilio am wir ystyr y Nadolig drwy’r flwyddyn ac yn ein bywydau:\na roddwyd i’r byd i gyd oedd Crist y baban bach mewn preseb ym meudy llwm yr ych. Amen. Cân Dewiswch gân briodol, neu efallai y gallech chi addasu ‘Love shone down’ (http://www.muzic-makers.co.uk/product.asp?id=6758)


Cymwysterau Cymru / Hysbysiad Preifatrwydd - Recriwtio\nHafan > Polisi Preifatrwydd > Hysbysiad Preifatrwydd - Recriwtio\nFel rhan o'ch cais i ymuno â ni, byddwn yn casglu ac yn defnyddio gwybodaeth amdanoch. Gelwir gwybodaeth rydym yn ei chadw am unigolion yn "ddata personol". Bydd hyn yn cynnwys data a gawn gennych chi'n uniongyrchol a data amdanoch a gawn gan bobl a sefydliadau eraill.\nByddwn hefyd yn parhau i gadw data personol unigolyn am gyfnod o 12 mis ar ôl y broses recriwtio, hyd yn oed os nad oedd yn llwyddiannus, yn unol â'n hatodlen gadw. "Prosesu" yw'r enw a roddir ar unrhyw beth rydym yn ei wneud â data personol unigolyn.\nMae'r ddogfen hon yn nodi pa ddata personol y byddwn yn eu casglu ac yn eu cadw am unigolion sy'n gwneud cais am swydd gyda ni, pam rydym yn prosesu'r data hynny, â phwy rydym yn rhannu'r wybodaeth hon a'ch hawliau mewn perthynas â'ch data personol sy'n cael eu prosesu gennym ni.\nPa wybodaeth rydym yn ei phrosesu yn ystod y broses gwneud cais?\nGallwn gasglu, cadw, rhannu ac fel arall ddefnyddio'r wybodaeth ganlynol amdanoch yn ystod y broses gwneud cais;\neich enw a'ch manylion cyswllt (h.y. cyfeiriad, rhif ffôn y cartref a ffôn symudol, cyfeiriad e-bost);\neich cymwysterau, hyfforddiant, profiad, dyletswyddau, hanes cyflogaeth (gan gynnwys swyddi, cyflog, dyddiadau perthnasol ac oriau gwaith), manylion eich trwydded yrru (os yw'n berthnasol i'r rôl), aelodaeth o gyrff proffesiynol a diddordebau;\ndata ar fonitro cyfleoedd cyfartal, eich tarddiad hiliol neu ethnig, rhyw a chyfeiriadedd rhywiol, credoau crefyddol neu gredoau tebyg;\nmanylion eich canolwyr;\neich perthynas ag unrhyw aelod o'n gweithlu;\nmanylion unrhyw gymorth y gall fod ei angen arnoch yn y cyfweliad oherwydd anabledd;\neich hanes academaidd a/neu gyflogaeth blaenorol;\ncadarnhad o'ch cymwysterau academaidd a phroffesiynol (gan gynnwys copi o dystysgrifau);*\nY cam penodi\ngwybodaeth drwy'r Gwasanaeth Datgelu a Gwahardd am eich cofnod troseddol, tystysgrifau cofnod troseddol a thystysgrifau cofnod troseddol manylach sy'n cadarnhau a ydych wedi'ch gwahardd rhag gwneud unrhyw weithgaredd a reoleiddir;*\neich cenedligrwydd neu'ch statws mewnfudo a gwybodaeth o ddogfennau perthynol, megis eich pasbort, neu wybodaeth adnabod a mewnfudo arall;*\nmanylion yr archwiliad meddygol sy'n cadarnhau a ydych yn iach i weithio.*\nMae'n ofynnol i chi (o dan y gyfraith neu er mwyn ymrwymo i'ch contract cyflogaeth) roi'r wybodaeth sydd wedi'i marcio (*) uchod i'w gwneud yn bosibl i ni gadarnhau eich hawl i weithio a'ch addasrwydd ar gyfer y swydd. Os nad ydych yn rhoi'r wybodaeth hon i ni, neu os nad yw'r wybodaeth yn foddhaol, ni fyddwn yn gallu mynd ati i gynnig y swydd i chi.\nOs ydych yn gweithio i ni, gall y wybodaeth rydym yn ei chasglu gael ei chynnwys ar system wybodaeth yr Adran Adnoddau Dynol a chofnodion SharePoint. Yn y sefyllfa hon, bydd hysbysiad preifatrwydd pellach mewn perthynas â'r data rydym yn eu casglu, eu prosesu, eu cadw a'u rhannu amdanoch tra byddwch yn gweithio i ni yn berthnasol i chi.\nO ble rydym yn cael gwybodaeth amdanoch yn ystod y broses gwneud cais?\nGan ddibynnu ar y swydd rydych wedi gwneud cais amdani, gallwn gasglu'r wybodaeth hon gennych chi, eich canolwyr (y byddwch wedi rhoi eu manylion i ni), eich darparwr addysg, unrhyw gorff proffesiynol perthnasol, ein darparwr gwasanaethau fetio diogelwch (y Gwasanaeth Datgelu a Gwahardd) neu ein darparwr Iechyd Galwedigaethol yn ystod y broses recriwtio.\nPam rydym yn defnyddio'r wybodaeth hon?\nByddwn yn prosesu eich data personol yn ystod y broses gwneud cais er mwyn cydymffurfio â rhwymedigaethau cyfreithiol a chymryd camau i lunio cytundeb cyflogaeth gyda chi, a hefyd er mwyn:\nasesu eich addasrwydd ar gyfer y rôl rydych yn gwneud cais amdani;\ncymryd camau i lunio cytundeb gyda chi;\ncadarnhau bod gennych yr hawl i weithio yn y Deyrnas Unedig;\ngallu monitro ceisiadau am swyddi yn ein sefydliad i sicrhau ein bod yn cyflawni ein rhwymedigaethau fel rhan o ddyletswydd cydraddoldeb y sector cyhoeddus o dan Ddeddf Cydraddoldeb 2010.\nAm ba hyd y byddwn yn cadw gwybodaeth am eich cais?\nNi fyddwn yn cadw gwybodaeth am eich cais am gyfnod hirach nag sy'n angenrheidiol. Os byddwch yn llwyddiannus, bydd pa mor hir y bydd angen i ni gadw unrhyw wybodaeth yn dibynnu ar y math o wybodaeth. I gael rhagor o wybodaeth, gweler ein hatodlen gadw.\nOs na fyddwch yn llwyddiannus, dim ond am 12 mis y byddwn yn cadw eich data personol, a bydd yn cael eu dileu mewn ffordd ddiogel wedi hynny.\nÂ phwy y byddwn yn rhannu gwybodaeth am eich cais?\nNi fyddwn yn rhannu gwybodaeth a gasglwyd yn ystod y broses gwneud cais â thrydydd parti, heblaw am y canlynol:\naelodau allanol o'r panel a all gael eu dewis oherwydd eu statws proffesiynol ac a fyddai'n rhan o'r broses recriwtio;\nSwyddfa Archwilio Cymru mewn perthynas â'i gwaith archwilio ac astudiaethau yn unol â'r ddyletswydd a nodir yn Adran 33 o Fesur Llywodraeth Leol (Cymru) 2009. Gweler ei hysbysiad preifatrwydd.\nOs cewch eich penodi, byddwn hefyd yn rhannu gwybodaeth bersonol gyfyngedig â Llywodraeth Cymru er mwyn dechrau'r broses fetio diogelwch. Mae Llywodraeth Cymru yn ei thro yn gofyn i Gyngor Sir Powys wneud hyn ar ei rhan.\nHawliau mewn perthynas â'ch data personol\nMae gennych yr hawl i ofyn am gael gweld y data personol rydym yn eu cadw amdanoch. Er mwyn gwneud cais i weld eich data personol, dylai unigolion gysylltu â Phennaeth yr Adran Adnoddau Dynol.\nCyfeiriwch hefyd at ein Polisi Preifatrwyddi gael rhagor o wybodaeth am wneud cais i weld data personol.\nMae gennych yr hawl hefyd, mewn rhai achosion, i wneud y canlynol:\nGwrthod gadael i'ch data personol gael eu prosesu\nTrefnu bod data personol anghywir neu anghyflawn amdanoch yn cael eu cywiro\nCyfyngu ar y gwaith o brosesu eich data personol\nGwrthod gadael i benderfyniadau gael eu gwneud amdanoch chi'n awtomatig\nTrefnu bod eich data'n cael eu trosglwyddo i sefydliad arall\nHawlio iawndal am ddifrod a achosir drwy dorri eich hawliau diogelu data\nOs ydych am arfer unrhyw un o'r hawliau hyn, dylech gysylltu â'n Swyddog Diogelu Data. Nid yw'r gyfraith yn gorfodi'r sefydliad i gydymffurfio â phob cais. Os nad yw'r sefydliad yn bwriadu cydymffurfio â'r cais, cewch eich hysbysu o'r rhesymau dros hynny'n ysgrifenedig.\nOs oes gennych unrhyw bryderon ynghylch y ffordd rydym yn defnyddio eich data personol, gofynnwn i chi gysylltu â'n Swyddog Diogelu Data yn gyntaf. Fodd bynnag, gallwch gysylltu â Swyddfa'r Comisiynydd Gwybodaeth os ydych o'r farn bod angen gwneud hynny yn https://ico.org.uk/concerns/.\nOs hoffech drafod unrhyw beth yn yr hysbysiad preifatrwydd hwn, cysylltwch â


Cefnogi gofalwyr – adroddiad trosolwg ymgysylltu â gofalwyr | Arolygiaeth Gofal Cymru\nCefnogi gofalwyr – adroddiad trosolwg ymgysylltu â gofalwyr\nEin canfyddiadau a'n hargymhellion ar ôl siarad â 400 o ofalwyr ledled Cymru.\nYn dilyn Cynulliad Gofalwyr y llynedd, a gynhaliwyd yng Nghynulliad Cenedlaethol Cymru, roeddem am ddeall mwy am brofiad gofalwyr ledled Cymru.\nMae gan y rhan fwyaf o awdurdodau lleol strategaethau gofalwyr ar waith, ond nid yw rhai o'r rhain wedi cael eu diweddaru i adlewyrchu'r newidiadau o dan Ddeddf Gwasanaethau Cymdeithasol a Llesiant (Cymru) 2014.\nCeir enghreifftiau o arferion cadarnhaol ac arloesol ledled Cymru a fyddai'n elwa ar gael eu rhannu'n ehangach.\nFel rhan o'r ymdrech i drawsnewid gwasanaethau yn unol â'r Ddeddf, mae cefnogaeth i ofalwyr wedi llithro i lawr yr agenda, ac mae angen i awdurdodau lleol, gyda'u partneriaid, sicrhau bod hawl gofalwyr i asesiad a chymorth yn cael ei deall yn dda a'i gweithredu gan staff rheng flaen.\nByddwn yn parhau i ymgysylltu â gofalwyr fel rhan greiddiol o'n rhaglen arolygu ac adolygu perfformiad gydag awdurdodau lleol, yn ogystal â chysylltu â Gyrfa Cymru.\nWrth gefnogi gofalwyr - Adroddiad trosolwg o ymgysylltiad gofalwyr


Corrach - Wicipedia\nPwnc yr erthygl hon yw'r cymeriad mytholegol. Am y cyflwr meddygol, gweler Corachedd.\nMae corrach yn greadur sy'n deillio o fytholeg, Germanaidd a Llychlynaidd yn bennaf, a straeon Tylwyth Teg, ac sydd wedi datblygu yn ffigwr mewn ffuglen ffantasi a gemau chwarae rôl (lle cyfeirir at wrach yn aml fel dorf "do-r-f"). Mae gan gorachod allu hudol fel rheol, yn aml yn ymwneud â meteleg. Y creaduriaid tebycaf i'r corachod Sgandinafaidd yn llên gwerin Cymru yw'r coblynnod a'r Coraniaid : cyfeirir at yr olaf yn Chwedl Lludd a Llefelys. Ceir creaduriaid bychain arallfydol mewn sawl mytholeg arall hefyd, ond mae'r erthygl hon yn ymwneud yn bennaf â'r corachod Germanaidd neu Sgandinafaidd (dwarf).\nMae'n anodd cadarnhau tarddiad gwreiddiol corachod, mae'r ffynonellau sydd agosaf i'r fytholeg Germanaidd wreiddiol yn dod o fytholeg Llychlyn, ond mae'r rhain yn brin ac yn amrywiol. Yn raddol, mae corachod wedi ennill rôl mwy digri ac ofergoelus. Roedd corachod yn sicr yn ddynol, ond mae'r ffynonellau'n amrywio yn eu taldra, eu ffordd o fyw, a'u tebygrwydd at ellyllon. Gan gysidro'r ffynonellau gwreiddiol a'u natur, mae'n debygol y bu'r corachod gwreiddiol o daldra dynol llawn. Roedd ganddynt gysylltiadau cryf â marwolaeth: croen gwelw; gwallt tywyll; cysylltiadau gyda'r ddaear; au rôl ym mytholeg. Dilynont draddodiadau animistaidd, gan ddangos tebygrwydd i addoliad hynafiaid a'r meirw. Roeddent yn debyg i eraill o deulu'r Vættir, megis yr ellyllon.\nFel y datblygodd eu mytholeg, maent wedi troi'n nodweddiadol yn fwy digri a dirgel. Maent wedi mabwysiadu delwedd cyfoes o fod yn fyr ac yn hyll. Mae eu cysylltiadau gyda'r elfennau tanddaearol wedi dod yn amlycach. Mae corachod yn fodau hudol gyda chryn dawn am feteleg, gan ddod yn enwog am greu eitemau chwedlonol. Roedd y cysyniad Nordig diweddar o gorachod yn gryn wahanol i'r gwreiddiol. Daethant yn fodau hudol anweledig fel y Tylwyth Teg, yn defnyddio swynion, melltithion, a thwyll.\n1 Corachod mewn ffantasi cyfoes\n1.2 Gêmau fideo a chwarae rôl\nCorachod mewn ffantasi cyfoesGolygu\nThe Weirdstone of Brisingamen gan Alan Garner\nCyfres Artemis Fowl\nThe Chronicles of Narnia gan C. S. Lewis\nCyfres y Disgfyd\nThe Hobbit a The Lord of the Rings gan J. R. R. Tolkien\nNofelau Shannara gan Terry Brooks\nNofelau Midkemia gan Raymond Feist\nInheritance Cycle gan Christopher Paolini\nGotrek and Felix gan William King\nThe Spiderwick Chronicles gan Holly Black a Tony Diterlizzi\nGêmau fideo a chwarae rôlGolygu\nSacred (gêm gyfrifiadurol)\nThe Witcher (gêm gyfrifiadurol)\n↑ 'Zwerge' yn Lexikon der germanischen Mythologie, Rudolf Simek, (Stuttgart, 1984)\n↑ 2.0 2.1 Mythology: A Guide to the Gods, Heroes, Rituals, and Beliefs, p.100\n↑ Poetic Edda: Essays on Old Norse Mythology, t. 213\nWedi dod o "https://cy.wikipedia.org/w/index.php?title=Corrach&oldid=10457920"\nLast edited on 19 Mehefin 2020, at 11:29\nNewidiwyd y dudalen hon ddiwethaf ar 19 Mehefin 2020, am 11:29.


Libanus - Wicipedia\nAm y pentref yng Nghymru, gweler Libanus, Powys; am ddefnyddiau eraill, gweler Libanus (gwahaniaethu).\nLb-Libanon.ogg, LL-Q7913 (ron)-KlaudiuMihaila-Liban.wav\nAnthem Genedlaethol Libanus\nUTC+2, UTC+03:00, EET, Amser Haf Dwyrain Ewrop, Asia/Beirut\nPrif Weinidog Libanus\n6 ±1 %\nGwlad fach fynyddig yn y Dwyrain Canol ar lan ddwyreiniol y Môr Canoldir yw Gweriniaeth Libanus neu Libanus (Arabeg: الجمهورية اللبنانية). Mae'n ffinio â Syria i'r gogledd a'r dwyrain a gyda Israel i'r de. Mae baner Libanus yn cynnwys delwedd cedrwydden Libanus yn wyrdd yn erbyn cefndir gwyn gyda stribed coch llorweddol ar y brig a'r gwaelod.\nCafodd y wlad ei henw oddi wrth gadwyn Mynydd Libanus, sy'n ymestyn o'r gogledd i'r de am tua 160 km i'r dwyrain o'r arfordir. Mae "Laban" yn golygu "gwyn" mewn Aramaeg.\n1 Prif ddinasoedd\n2 Hanes Ddiweddar\nPrif ddinasoedd[golygu | golygu cod y dudalen]\nBeirut, y brifddinas\nHanes Ddiweddar[golygu | golygu cod y dudalen]\nCyhoeddodd Libanus ei hanibyniaeth 22 Tachwedd 1943, gan gadw ffiniau Libanus Fawr (1920 - 1926), wedi misoedd o brotestio. Ymddangosodd arweinwyr megis Béchara el-Khoury a Riad El Solh, a datblygodd y syniad o gyfamod cenedlaethol ble fyddai'r system wleidyddol yn gweithio'n drawsgymunedol, gyda'r Arlywydd yn dod o'r gymuned fwslemaidd a'r Prif Weinidog o'r gymuned gristnogol er enghraifft.\nCyfeirid at y wlad fel "Swistir y Dwyrain Canol" rhwng y 1950au a'r 1970au, oherwydd presenoldeb nifer o fanciau, wrth i economi Libanus ddatblygu'n gyflym ochr yn ochr ag isadeiladwaith a'r wladwriaeth, yng nghyfnodau Camille Chamoun a Fouad Chéhab yn arlywyddion.\nAr yr un pryd, roedd Libanus hefyd yn wynebu tensiynau cymdeithasol, ynghyd â chanlyniadau creu gwladwriaeth Israel. Mudodd 120,000 o Balesteiniaid i'r wlad o 1948 ymlaen. Tynnwyd Libanus fesul dipyn i'r Gwrthdaro Israelaidd-Palesteinaidd, yn enwedig wedi diwedd y 1960au gyda Chytundeb Cairo a Mis Medi Du. Ystyrir i'r cytundeb gwthio'r wlad tua'r rhyfel cartref a barodd rhwng 1975 a 1990, gyda chymysgedd o ffactorau gwleidyddol, crefyddol a'r maffia.\nMeddianwyd Libanus gan Syria wedi Cytundeb Taëf ym 1989, gan barhau felly nes 2005. Ansefydlog bu hanes cynnar Ail Weriniaeth Libanus, gyda'r gwrthdaro yn 2007 a 2008, ac eto yn 2014-2016 cyn ethol Michel Aoun yn arlywydd. Ochr yn ochr â hynny, mae'r wlad yn parhau i wynebu problemau sylweddol o'i hamgylch, gan gynnwys rhyfel gydag Israel yn 2006 yn ogystal â Gwrthryfel Syria.\nArabeg yw'r brif iaith gyda Ffrangeg yn ail iaith swyddogol. Mae Libanus yn adnabyddus yn y Dwyrain Canol am ei chymdeithas gymysg, ond mae'n wlad a rwygir gan wahaniaethau crefyddol hefyd, gyda tua hanner y boblogaeth yn Gristnogion o sawl enwad a'r hanner arall yn Fwslimiaid.\nAr un adeg cyfeirid at Beirut fel "Paris y Lefant" a nodweddid gan ei bywyd cosmopolitaidd, soffistigedig. Mae'n aros yn un o ganolfannau diwylliannol pwysicaf y Byd Arabaidd, yn enwedig ym myd llenyddiaeth, cerddoriaeth a newyddiaduraeth.\nMae coginio a bwyd Libanus yn enwog hefyd.\nGwrthdaro Gogledd Libanus 2007\nWedi dod o "https://cy.wikipedia.org/w/index.php?title=Libanus&oldid=10933258"\nNewidiwyd y dudalen hon ddiwethaf ar 31 Mai 2021, am 10:46.


Treth Ystafell wely\nMae diwygiadau lles yn golygu bod eich budd-daliadau yn newid\nA ydy pethau fel 'treth ystafelloedd gwely’ neu’r Credyd Cynhwysol yn eich drysu….peidiwch â phoeni, mae Bron Afon yma i’ch helpu i ddeall diwygiadau lles ac ateb eich cwestiynau.\nByddwn yn anelu i roi’r cyngor gorau posibl i chi ar y newidiadau y mae llywodraeth y DU yn ei wneud i’r ffordd y mae’n talu budd-daliadau.\nGallwch ddefnyddio’r cyfrifiannell budd-daliadau i weld pa fudd-daliadau y gallwch eu hawlio, sut i’w hawlio a beth sydd yn digwydd os bydd eich amgylchiadau yn newid.\nMwy o wybodaeth a sut y gallwn helpu\nGall y newidiadau hyn olygu bod gennych llai o arian bob mis, ond rhaid i chi wneud yn siŵr mai eich rhent yw un o’r biliau cyntaf yr ydych yn eu talu, neu fe allech fynd i ddyled a chael eich troi allan o’ch cartref.\nEfallai eich bod yn meddwl nad yw’r newidiadau yn effeithio arnoch, ond os yw rhywbeth newydd yn digwydd yn eich bywyd, fel eich plentyn yn gadael y cartref, fe allai eich budd-daliadau newid.\nOs nad ydych yn deall unrhyw wybodaeth sydd yn dod drwy’r post neu’n ei chlywed ar y teledu, rhowch wybod i ni, a byddwn yn eich helpu.\nY peth pwysicaf yw siarad â Bron Afon cyn gynted ag y byddwch yn sylweddoli eich bod yn cael trafferth i dalu eich rhent.\nMae gwefan gov.uk yn llawn gwybodaeth am fudd-daliadau a’r hyn sy’n newid, gyda llawer iawn o offer defnyddiol i gyfrifo os yw’r newidiadau yn mynd i gael effaith arnoch, ac os felly, sut.\nMae gwefan Mae Budd-daliadau Yn Newid yn lle delfrydol i gael gwybod mwy am yr hyn sydd yn digwydd. Gallwch gysylltu â’r rhyngrwyd am ddim yn eich llyfrgell leol os nad oes gennych gyfrifiadur gartref.\nCadwch lygad ar ein tudalen Money Saving Advice i gael cyngor ac awgrymiadau a lleihau’r swm yr ydych yn ei wario bob mis.